“Меҳрибонлик уйлари битирувчилари бўлган талабаларга ҳар йили берилиши керак бўлган субсидиялар ажратилмаган” — сенатор\n16:28 / 20.10.2021\n20 октябр куни Олий Мажлис Сенатининг навбатдаги ялпи мажлиси бўлиб ўтди. Унда Сенатнинг Ёшлар, маданият ва спорт масалалари қўмитаси раиси ўринбосари Дилором Тошмуҳамедова болалар уйи битирувчилари учун жорий этилган имкониятлар тўлиқ йўлга қўйилмаётгани ҳақида гапирди.\nСенаторнинг айтишича, меҳрибонлик уйларида тарбия топган ва бугунги кунда давлат томонидан берилган ётоқхоналарда яшаётган 610 нафар етим боланинг аксарияти ниҳоятда аянчли ҳолатда яшашмоқда. Шундай болалардан 35 нафари ҳақида Халқ таълими вазирлиги маълум қилган.\n“Охирги йилларда 30 ёшгача бўлган меҳрибонлик уйлари битирувчилари 3700дан ортиқни ташкил қилади. Бири ишлаяпти, бири ишсиз. Булар орасида фарзандли бўлиб, болаларини меҳрибонлик уйларига топширган ҳолатлар учраяпти. Яна етимлар пайдо бўляпти. Бундай болаларга 25 ёшгача эътибор қаратиш керак деб ўйлайман”, деди сенатор.\nБола ҳуқуқлари бўйича вакил: «Меҳрибонлик уйлари битирувчиларига берилаётган турар жойларнинг ҳаммаси ҳам талаб даражасида эмас»\nДилором Тошмуҳамедова олиб борилаётган ишларда йўл қўйилаётган сусткашликларга ҳам тўхталди.\n“Молия вазирлиги томонидан етим ва ота-она қарамоғидан маҳрум бўлган болалар учун уларнинг коллеж, лицей ёки ОТМда ўқиётган даврида ҳар ўқув йилида бир марта ўқув илмий-бадиий адабиётлар, китоблар билан таъминланиши учун давлат бюджети маблағлари ҳисобидан БҲМнинг 5 баробари миқдорида ажратилиши керак бўлган субсидиялар ажратилмаган.\nШунингдек, давлат олий таълим муассасаларида ўқишни давом эттираётган етим болалар учун 2021 йилнинг 1 сентябридан бошлаб берилиши лозим бўлган стипендия тўловларини 50 фоизга оширилган ҳолда тўлаш вазифаси бажарилмаган. Уларга дарс берувчи профессор-ўқитувчиларга ҳам тўланиши лозим бўлган моддий рағбатлантириш жорий этилмаган. Бу бўйича ҳукумат қарори ишлаб чиқилмаган”, – дея қайд этди у.\nТаъкидланишича, меҳрибонлик уйларидаги болаларнинг 15-17 фоизи чин етимлар, кўп қисми ота-онасидан бири бор ёки ижтимоий етимлар ҳисобланади. Уларнинг 38 фоизи – ота-оналик ҳуқуқидан маҳрум қилинганларнинг фарзандлари. Сенатор шундай болаларни ҳам ўрганишлар асосида ўз ота-онасига қайтариш масаласини кўриб чиқиш лозимлигини айтди.\n“Олий суд берган маълумотларга кўра, 2020 йилда бу масала бор-йўғи 40 та судда кўриб чиқилган ва 40та бола ўз ота-онасига қайтарилган. Лекин бундай суд жараёнлари жуда қийин кечиши айтилди.\n38 фоиз – бу катта кўрсаткич, яъни ҳар иккита боланинг биттаси ота-онаси бу ҳуқуқдан маҳрум қилингани сабаб меҳрибонлик уйида қолмоқда. Бу болаларнинг ота-оналарини қўллаб-қувватлаб, ёрдам бериб болаларни ўз ота-онасига қайтариш йўлга қўйилишини таклиф қилардим”, – деди Сенат қўмитасининг раиси ўринбосари.\nДилором Тошмуҳамедовага кўра, ижтимоий етим (ота-онаси миграцияда ёки ногирон) болалар ҳам яқин қариндошлари қарамоғига берилиши, ногиронлиги бор етим болаларни асраб олган оилалар учун имтиёзлар яратилиши керак.\n“Болалар уйларидаги 7 ёшгача бўлган болалар сонини ногиронлиги бўлган болалар ташкил этади. Уларни оилага асраб олишда имтиёзлар берилмаса, қулайликлар яратилмаса, соғлом болалар билан таққосланганда уларни асраб олиш қийин кечади”, деди у.\n“Болаларга шароит яратиб, оилавий меҳрибонлик уйини ташкил қилмоқчиман” — 10 нафар қизни асраб олган ватандош\nОлий ва ўрта-махсус таълим вазири Абдуқодир Тошқулов меҳрибонлик уйларида тарбияланган талабалар учун тўланадиган қўшимча 50 фоизлик стипендиялар берила бошлангани, уларга дарс берадиган профессор-ўқитувчиларни моддий рағбатлантириш эса энди йўлга қўйилишини маълум қилди.\nЭҳтиёжманд аҳолига уй олишда дастлабки тўлов учун 32 млн сўмлик субсидиялар берилади\n13:09 / 24.11.2021\n2022 йилда давлат бюджетидан 3,3 трлн сўмлик субсидиялар ажратилади\n19:04 / 22.11.2021\nИчки ишлар вазирлиги Россияда қаровсиз қолган 11 болани Ўзбекистонга қайтарди\n09:50 / 22.11.2021\nДунёда семиз болалар улуши ортмоқда


“Андижон” биринчи давра ғолиби / CHAMPIONAT.asia\n14:37"Чанчун Ятай" - "Жиангсу Саинти" ўйини якунланди. Исмиолов 45 дақиқа ўйнади (+ФОТО) 4 14:23Ўзбекистон U-19 - БАА U-19 учрашувлари “Бунёдкор” стадионида ўтказилади, чипта нархи 10000 сўм 8 14:21Мейвезер клубидаги Санжар Раҳмонов тонгда жанг қилди 1 14:19Райола: "Болаларим катта бўлиб қолди, менга пул керак" 7 13:49Зидан ўзини дунёнинг энг кучли мураббийи деб ҳисобламайди 9 13:39Бухородаги баҳсли пенальти, нопрофессионаллик... 81 13:24"Нефтчи" ПФК пахта теримида иштирок этди ФОТО 12 12:45«Барселона» — «Малага» учрашувига Мессининг қиёфадоши келди ФОТО 6 12:40Гилфи Сигурдссон: "Умид қиламанки Россияда ҳам мухлисларимизнинг овози эшитилади" 5 11:57«Арсенал» «Интер» билан бир футболчи учун курашади 3 11:35ОФК вакили Олмалиққа ташриф буюрди 3 11:23Бугун намойиш этиладиган футболга оид кўрсатувлар жадвали (Setanta Sports, Спорт ТВ, Матч ТВ, Футбол ТВ) 9 11:02ВИДЕО. "Сўғдиёна" - "Металлург" 3:2 1 10:48ФОТОГАЛЕРЕЯ. "Бунёдкор" - "Шўртан" 3:1 4 10:27Mirror: Агар «Вест Хэм» Билични ишдан бўшатса Манчинини олиб келади 5\n“Андижон” биринчи давра ғолиби\n19 сен 14:39\nБиринчи лагада ўтган душанба куни иккинчи босқичнинг 1-давра баҳслари ниҳоясига етди.\nДастлабки босқичдан кейин Шарқ ва Ғарб минтақасида 8тадан жамоа олий лига йўлланмаси учун курашни давом эттирмоқда. Ана шу жамоалар 1-даврада саккизта ўйинни ўтказиб бўлдилар. Гарчи айни пайтда турнир жадвалида “Андижон” “Машъал”дан сўнг 2-ўринни банд этиб турган бўлса-да, Азамат Абдураимов шогирдлари жуда фаол ўйин ўтказиб биринчи давра ғолиби бўлишди.\nБиринчи даврада андижонликлар 8та ўйиннинг 7тасида ғалаба қозонишди ва фақат битта учрашувда имкониятни бой беришди холос. Натижада жамоамиз 1-даврада ҳаммадан кўп 21 очко жамғарди. “Машъал” эса 6та ўйинда зафар қучиб, икки бор мағлубиятга учради ва 18 очко тўплаб иккинчи бўлди. Бундан ташқари сермаҳсуллик борасида ҳам “Андижон” футболчилари етакчилик қилишди. Андижонликлар ўтказилган саккиз учрашувда рақиблар дарвозасини 27 марта ишғол этишди. Ўз дарвозасидан 5та тўп ўтказиб юборишди. “Машъал” эса 22та гол уриб, дарвозасидан 6та тўп олиб чиқди. Абдураимов шогирдлари “Орол” ва “Зарафшон” дарвозаларига 7тадан тўп киритишди. Шунингдек, “Хорзам” ва “Регистон” жамоалари билан бўлган учрашувларда ҳам йирик ғалабаларни қайд этишди.\nБиринчи даврада Лочин Солиев ва Алишер Тўхтасинов тўпурарлик маҳоратларини намойиш этишди. Иккала футболчи ҳам ўз ҳисобига 7тадан гол ёзиб қўйдилар. “Зарафшон” билан баҳсда Солиев покерга эришганини таъкидлаб ўтиш жоиз. Қолаверса, Тўхтасинов ҳам, Солиев ҳам кетма-кет учта ўйинда майдонни голсиз тарк этишмади. Шунингдек, 1-даврада Баҳром Абдураҳимов 3та, Акмал Жўрабоев, Расул Раҳмонов ва Даврон Турсунов иккитадан гол уришди. Қолаверса, Асқар Жадигеров ва Сардор Соипов ҳам ўз ҳисобига гол ёзиб қўйишди.\nБиринчи даврада “Андижон”нинг 11 нафар футболчиси ҳакамлар томонидан сариқ, Алишер Тўхтасинов эса қизил карточка билан жазоланди. Ҳимоячи Асрор Раҳмонов ва ҳужумчи Акмал Жўрабоев ҳисобида айни дамда 3тадан сариқ карточка бор. Шунингдек, Бекзод Ғозиевда иккита, А.Қаюмов, Д.Турсунов, Ф.Ҳасанбоев, С.Смородин, Р.Раҳмонов, И.Ибрагимов, А.Азизов ва Р.Қодировда битта сариқ карточка бор.\nБиринчи давра якуний жадвали\n1 Андижон 8 7 0 1 27-5 21\n2 Машъал 8 6 0 2 22-6 18\n3 Хоразм 8 5 2 1 16-7 17\n4 Қўқон-1912 8 5 1 2 14-7 16\n5 Зарафшон 8 5 1 2 20-15 16\n6 Спартак 8 5 0 3 20-11 15\n7 Истиқлол 8 4 2 2 13-10 14\n8 Регистон 8 4 1 3 13-14 13\n9 Чуст-Пахтакор 8 4 0 4 11-13 12\n10 Оқтепа 8 3 2 3 13-15 11\n11 Косонсой 8 3 1 4 10-15 10\n12 Шердор 8 2 1 5 9-16 7\n13 НБУ-Осиё 8 2 1 5 5-17 7\n14 Аланга 8 1 1 6 6-10 4\n15 Пахтакор-2 8 1 0 7 8-27 3\n16 Орол 8 0 1 7 5-21 1


Рўзиқул Бердиев: "Финалда яхши ўйнаб, мақсадимизга эришишга ҳаракат қиламиз"\n4 ноябрь, 2021, 21:08\nМураббий рақибга яхши баҳо берди.\n“ОФК Кубоги-2021” финал учрашуви олдидан ташкил этилган матбуот анжуманининг иккинчи қисмида “Насаф” бош мураббийи Рўзиқул Бердиев ва жамоа сардори Умар Эшмуродов иштирок этишди.\nРўзиқул Бердиев: - Эртага бизни финал кутяпти. Иккала жамоа ҳам финалга осонликча етиб келмади. Шу сабабли иккала жамоа ҳам борини бериб майдонда ҳаракат қилади.\nБалки иссиқ об-ҳаво бироз қийинчилик туғдириши мумкин, лекин бу баҳона бўла олмайди. Қандай қийинчилик бўлса-да, биз финал учрашувида жуда яхши ўйнаган ҳолда асосий мақсадимизга етишишга ҳаракат қиламиз.\nУмар Эшмуродов: - Эртага мухлисларимизни, халқимизни чиройли ғалаба билан хурсанд қилиш учун майдонга тушамиз ва боримизни берамиз.


13.04.2021 23:06 0 2184\nТуркия ҳукумати коронавирус инфекциясига қарши курашиш учун комендантлик соатини кўпайтириб, шаҳарлараро сафарларни тақиқлади. Бу ҳақда президент Ражаб Тоййиб Эрдўғон мамлакатда эпидемиологик вазият ёмонлашгач маълум қилди, деб ёзади «РИA Новости».\nПрезидентнинг сўзларига кўра, комендантлик соати 19:00 дан 05:00 гача амалда бўлади. Республика аҳолиси вақтинча шаҳарлараро ҳаракатлана олмайди.\nКуни кеча Туркия соғлиқни сақлаш вазири Фаҳреттин Кожа мамлакат бутун коронавирус пандемияси даврида энг қийин дамларни бошидан ўтказаётганини айтди.


ОТМ 1-босқич талабалари учун “Танишув дарслари” ташкил этилади - UzNews.uz\nОТМ 1-босқич талабалари учун “Танишув дарслари” ташкил этилади\n1-босқичга тавсия қилинган талабалар учун ОТМларида 3 кундан 2 ҳафтагача “Танишув дарслари” ташкил қилиш режалаштирилмоқда.\nФото:Иллюстрация / t.me/eduuz\nБугун, 29 сентябрь куни Ахборот ва оммавий коммуникациялар агентлигида Олий ва ўрта махсус таълим вазирлиги мутасаддилари, олий таълим муассасалари ректорлари иштирокида янги ўқув йилининг бошланиши, магистратурага қабул ва ижодий имтиҳонлар якунлари ҳамда бошқа долзарб масалаларга бағишланган матбуот анжумани ўтказилди.\nМазкур анжуманда ОТМларда 1-босқич талабаларининг ўқиш жараёни қандай ташкил қилиниши шунингдек, 1 октябрдан анъанавий тарзда бошланиши ҳақидаги хабарлар қанчалик асосга эга эканлиги борасида ҳам сўз борди.\n– Биз 2020-2021 ўқув йилини масофавий дарс машғулотлари билан бошладик. 1-курслар ҳам масофавий таълим шаклида ўқийди. Ҳозир биз 12 октябрь – душанба кунидан ОТМларнинг 1-босқичига тавсия қилинган талабаларнинг ҳужжатлари тўлиқ расмийлаштириб бўлинганидан кейин ОТМларда 3 кундан 2 ҳафтагача “Танишув дарслари” ташкил қилишни режалаштиряпмиз. Бу албатта, карантин қоидаларига риоя этган ҳолда ташкиллаштирилади. Бунда талабалар ётоқхонасига талабалар жойлаштирилмайди. Узоқ ҳудуддан келиши керак бўлган талабалар учун ҳам керакли тартиб ишлаб чиқиляпти. Масалан, Тошкент шаҳрида жойлашган ОТМ вилоятлардаги ОТМларнинг моддий техник базасидан фойдаланган ҳолда “Танишув дарслари”ни ташкил этадилар. Ушбу дарсларда Тошкент шаҳридаги ОТМнинг тегишли мутасаддилари иштирок этадилар, - деди Олий ва ўрта махсус таълим вазирлиги бошқарма бошлиғи Абдували Холиқов.\nШунингдек, вазирлик вакили бу дарслар 2 парадан ортиқ бўлмаган ҳолда ташкил қилинишини айтиб ўтди.\nТаъкидланишича, бу дарслар 1-босқич талабаларини олий таълим муассасаси билан, дарс жараёнлари ҳамда дарс-машғулотларини олиб борадиган профессор-ўқитувчилар билан таништириш мақсадида ташкил қилинмоқда.\n– Бунда талабаларни масофавий таълим шакли қандай олиб борилиши, шунингдек, тўлов шартномалари тўғрисидаги саволларга жавоб берилади. Қисқаси, уларда масофавий таълим олиш кўникмаси шакллантирилади, - деди Абдували Холиқов.\nК концу недели ожидается резкое похолодание и дожди


ЖССТ коронавирус пандемиясининг тарқалиши тезлашганини маълум қилди - Daryo\n19:32, 24.03.2020 94428\nЖССТ коронавирус пандемиясининг тарқалиши тезлашганини маълум қилди\nЖаҳон соғлиқни сақлаш ташкилоти (ЖССТ) коронавирус инфекциясининг дунё бўйлаб тарқалиши тезлашганини маълум қилди. Бу ҳақда Meduza хабар берди.\nТашкилот бош директори Тедрос Гебрейесуснинг маълум қилишича, коронавирус билан боғлиқ дастлабки 100 мингта ҳолат 67 кун ичида қайд этилган бўлса, кейинги 100 мингта ҳолат учун 11 кун керак бўлди. Учинчи 100 мингталик ҳолат эса тўрт кун ичида қайд этилган.\nЖССТ 24 март, сешанба куни, дунёнинг 190 та давлатида коронавирус билан касалланиш бўйича қарийб 335 мингта ҳолатни қайд этган. Қурбонлар сони 14,6 минг кишини ташкил қилган.\nВирус тарқалишини реал вақт режимида кузатиб борувчи Жонс Хопкинс университетининг маълум қилишича, 382 минг киши коронавирусни юқтириб олган, 16,5 минг киши касалликдан вафот этган, қарийб 102 минг киши тузалиб кетган.\nКоронавирус сабабли Токио—2020 Олимпиадаси 1 йилга кечиктирилди. Халқаро валюта жамғармаси 2020 йилда жаҳон иқтисодиётини 2008 йилдагидан ҳам оғирроқ рецессия кутаётганини маълум қилди. АҚШ президенти Дональд Трамп коронавирус сабаб жорий этилган чекловларни бекор қилиш режаси ҳақида гапирди. Бразилиядаги футбол стадионлари шифохонага айлантирилмоқда.\nМавзуга доир: IT-компаниялар коронавирусга қарши: Apple ва Facebook миллионлаб ниқобларни харид қилмоқда, Amazon эса официантларни ишга ёллаяпти\n20:08, 10.09.2021 163075\n20:36, 01.09.2021 103545\n10:10, 04.09.2021 79616\n15:11 Бугун 8123\n14:57 Бугун 3008\n14:43 Бугун 1637\n14:27 Бугун 3700\n09:36, 26.09.2021 63386\n19:38, 26.09.2021 61483


Корхона биринчилиги.! – Юрт тараққиёти йўлида бирлашайлик!\nАгросаноат Спорт тадбирлари\n21.04.2018 02.05.2018 andijon Асака-ёғ, спорт\n“Асака-ёғ” АЖда иш берувчи билан касаба уюшма ташкилоти ҳамкорлигида 9- май “Хотира ва қадрлаш куни” байрами олдидан 10-20 апрель кунлари цехлараро “Корхона биринчилиги” бўйича футбол мусобақаси ўтказилди. Футбол мусобақасида 9 жамоа бўлиб, 216 нафар ходимлар иштирок этдилар.\nЎтказилган футбол мусобакасида 1-2-3-ўринни эгаллаганлар ҳамда “Энг яхши дарбозабон”, “Энг яхши химоячи”, “Энг яхши ҳужумчи”, “Энг ёш ўйинчи”, Энг кекса ўйинчи”, “Энг кўп гол урар” номинацияларни қўлга киритганлар муносиб такдирландилар.\n← “Уз-Донг Жу Пэинт Ко” МЧЖ қўшма корхонаси миқёсида ишчи-ходимлари ўртасида спортнинг мини футбол ва стол тенниси турлари бўйича мусобақалар ташкил этилди\n“Андижон худудий электр тармоклари корхонаси” АЖда ишчи-ходимлар билан учрашув ташкил қилинди →\nБайрам муносабати билан спорт мусобақалари” ўтказилди\n07.05.2018 andijon Байрам муносабати билан спорт мусобақалари” ўтказилдиda fikr bildirishni o'chirish


Азиза Ахмедова – бизни яна қачонгача қийнашади?.. Диндорларни ҳибсга олиш давом этмоқда « Ўзбекистон Халқ Ҳаракати\n22 November 2017 - 9:34\nЎзбекистон мустақил ҳуқуқ ҳимоячилари ташаббускор гуруҳига Тошкент шаҳар Сергили тумани, Чош тепа кўчаси 8-проезд, 4-хонадонда истиқомат қилувчи, нафақадаги 65 ёшли Азиза Ахмедова ариза билан мурожаат қилди.\nУнинг эри, олий маълумотли, иқтисод фанлари номзоди, ўрта профессионал таълим муассасаларини ривожлантириш Институти иқтисод ва менежмент кафедраси мудири, 1949 йилда туғилган Тўхтахўжаев Аваз Абдуваҳобович 1999 йилнинг 26 ноябр куни “Хизб-ут–Тахрир” партиясига алоқадорликда гумон қилиниб ҳибсга олинган.\nТергов жараёнида айбга иқрор қилиш мақсадида шафқатсиз қийноқларга солинган. 2000 йилнинг 6 март куни Тошкент вилояти жиноят ишлари бўйча суди томонидан Ўзбекистон Республикаси Жиноят Кодексининг 159, 216 ва 244-1-моддалари бўйича 13 йил озодликдан маҳрум қилишга ҳукм этилган.\nМаҳкама жараёнида Тўхтахўжаев Авазнинг айби исботланмаган, шунингдек судланувчининг ўзи ҳам айбни тан олмаган. КИН 64/29 сонли жазони ўташ муассасасида сақланган, 2001 йилнинг баҳорида соҳта жиноят иши билан қўшимча 3 йилга судланган ва қатъий режим колонясида қамоқ жазосига ҳукм қилинган. 2002 йилда соҳталаштирилган иш билан маҳкамага тортилиб жазо муддатига яна 5 йил қўшиб берилган, 2010 йилнинг октябр ойидан махсус режим колонясида сақланиб келинган. 2010 йилнинг ноябр ойидан Бухоро шаҳридаги СИ-3-сонли тергов изоляторида сақланган ва яна тергов ўтказиб, натижада яна 3 йил қўшиб берилган, 2013 йилда эса яна 16,5 йил қўшишган…\nШундай қилиб, ноқонуний қамалган иқтисодчи-олим Тўхтахўжаев Авазга Жиноят Кодексининг 221 моддасига кўра ёлғон айбловлар билан озодликдан маҳрум қилиш муддатлари қўшиб берилди. 3 марта, умумий ҳисобда 27,5 йил қўшилиб, 40,5 йил муддатга озодликдан маҳрум қилинди. Ҳозирда Қоровулбозор туманидаги КИН 64/25 да жазони ўтамоқда. Азиза Ахмедованинг сўзларига кўра эрининг саломатлиги ёмонашган, 18 йил доимий қийноқлар натижасида юрак қисмида тез-тез оғриқлар пайдо бўлган, тирноқлари кўкариб, оёқ қисмидаги қон томирлари ёрилиб кетган.\nУнинг қизи, 1982 йилда туғилган Тўхтахўжаева Дилноза 2007 йилда Тошкент вилояти жиноят ишлари бўйича суди ҳукми билан 3 йилга озодликдан маҳум этилган. Тергов иши Тошкент вилояти ИИБ терговчиси А.В.Аулов томонидан соҳталаштирилган. Жиноят Кодексининг 244-2-моддаси билан “Диний экстремистик, сепаратистик, фундаменталистик ёки бошқа тақиқланган ташкилотларни ташкил этиш, бошқариш, иштирок этиш”да айбланган. 2010 йилда жазо муддати тугаши муносабати билан озодликка чиқарилган.\nЯна бир қизи, 1986 йилда туғилган Тўхтахўжаева Гўзал 2008 йилдан буён ЖКнинг 159 ва 244-2 моддалари асосида қидирувга берилган, ҳозирда унинг қаерда эканлиги номаълум. Азиза Ахмедовани унинг қизи Гўзални қаерда эканлигини айтиши талаби билан милиция ходимлари тез-тез безовта қилишади.\n2017 йилнинг 16 ноябр куни эртлабки соат 6 да ИИВнинг фуқаролик кийимидаги 8 нафар ходими келиб, Азиза Ахмедованинг уйида тинтув ўтказишни бошлашган, уй ётоқхонасида полларни қўпариб ташлашган, шу тарзда қизи Гўзални қидиришган. Азиза Ахмедова ва Дилноза Тўхтахўжаевани 9 ойлик чақалоғи билан биргаликда 4 нафар вояга етмаган болалари билан Тошкент шаҳар Учтепа туман ИИБга олиб кетишган. 10 соат давомида тергов қилиб, 9 ойлик чақлоқ йиғлайвергандан кейин уйга кетишга рухсат берилган.\n2017 йилнинг 20 ноябр куни Азиза опа ва қизи Дилноза Зангиота туман халқ қабулхонасига мурожаат қилишган. Уларни Юлдуз исмли юрист ва Зангиота туман ИИБ бошлиғи Мирсалиев Муродилла қабул қилган ва ҳеч қандай ёрдам бераолмаслигини айтиб. Тошкент шаҳар халқ қабулхонасига мурожаат қилишни тавсия қилган…\nАзиза опа шундай дейди: 18 йил давомидаги ички ишлар ходимларининг мунтазам таъқиблари натижасида саломатлигим ёмонлашди, кечалари ухлаёлмайман. Бизни яна қачонгача қийнашади?..\nЎзбекистон мустақил ҳуқуқ ҳимоячилари ташаббускор гуруҳи раиси\nE–mail: surat.i@rambler.ru, suratikramov@gmail.com


00:05 / 09.06.2016\nДубайнинг Kleindienst қурилиш компанияси сузиб юрувчи уйларнинг янги коллекциясини тақдим этди. The Signature Edition деб номланган коллекциядаги энг арзон лотнинг нархи 3,25 миллион долларни ташкил этади, деб ёзмоқда Maxim журнали.\nСувда сузувчи ушбу уйларнинг майдони 370 квадрат километрни ташкил этади. У саккиз нафар катта одам ва саккиз нафар ёш боланинг яшашига мўлжалланган. Уйнинг пастки қисми сув остида жойлашган бўлиб, у иккита ётоқхона ва меҳмонхонадан иборат.\nУйнинг том қисмида қуёшда товланиб ётиш ва кечроқ зиёфат уюштириш мумкин.\nЯнги коллекциядаги уйлар нархи 3,25 миллион доллардан бошланади. Айни дамда уларнинг сони 40 та. Биринчи лот 2016 йилнинг октябрида тайёр бўлади.


Ўзбекистон ва Швейцария Гулнора Каримова маблағларини қайтариш шартларини келишиб олди - 14.09.2020, Sputnik Ўзбекистон\nЎзбекистон ва Швейцария Гулнора Каримова ҳисобидан мусодара қилинган маблағларни қайтариш шартлари борасида келишувга эришди. Активлар аҳолининг турмуш... 14.09.2020, Sputnik Ўзбекистон\nЎзбекистон ва Швейцария Гулнора Каримова ҳисобидан мусодара қилинган маблағларни қайтариш шартлари борасида келишувга эришди. Активлар аҳолининг турмуш шароитларини яхшилаш, барқарор ривожланиш лойиҳаларига сарфлаши керак.\nТОШКЕНТ, 14 сен — Sputnik. Швейцария Ўзбекистон билан мамлакатга Гулнора Каримовага нисбатан жиноят иши доирасида мусодара қилинган маблағларни қайтариш шартлари бўйича келишувга эришди. Бу ҳақда Швейцария ҳукумати баёнотида сўз боради.\nИкки мамлакат имзолаган келишувга биноан Гулнора Каримовага тааллуқли бўлган ҳисоб-рақамлардан олинган 131 миллион доллар Ўзбекистонга қайтарилади.\n19 Март 2020, 08:32\nЯқин кунларда расмийлаштирилиши кутилаётган битимда реституция қилишнинг асосий тамойиллари баён қилинган. Хусусан, Ўзбекистон қайтарилган активларни аҳолининг турмуш шароитларини яхшилаш, барқарор ривожланиш лойиҳаларига сарфлаши керак. Бундан ташқари, ушбу маблағлар харажати устидан шаффоф мониторинг ўрнатилиши лозим.\nГулнора Каримовага тааллуқли яна 650 млн Швейцария франки (715 миллион доллар) музлатиб қўйилган. Ҳозирча бу маблағлар Каримовага нисбатан жиноий иш кетаётганлиги учун ушлаб турилади. Ушбу маблағлар берилган тақдирда ҳам юқоридаги шартлар асосидагина Ўзбекистонга қайтарилади\n2012 йил Швейцария бош прокуратураси Гулнора Каримовага нисбатан олиб борилаётган жиноят иши доирасида 800 млн Швейцария франкига тенг маблағли активларни музлатиб қўйган эди. Ушбу сумманинг 131 млн доллари 2019 йилда мусодара қилинган.\nГулнора Каримова ўтган йилнинг баҳоридан Тошкент вилояти Зангиота туманидаги 21 рақамли умумий режимдаги колонияда жазони ўтамоқда. Март ойида Олий суд унинг 13 йил 4 ой муддатга озодликдан маҳрум этилгани ҳақида хабар берган эди.\nМай ойида Каримованинг 10 млн долларлик активи Франциядан қайтарилган эди. Адлия вазирлиги Гулнора Каримовага тегишли бўлган ва мамлакатга қайтарилаётган маблағларнинг сарфланиши ҳақида жамоатчиликни доимий равишда хабардор қилишини маълум қилган эди.


Пайариқда ерни фуқароларга алдаб сотган фуқарога нисбатан фирибгарлик жинояти билан боғлиқ жиноий иш очилди - zarnews.uz\nПайариқда ерни фуқароларга алдаб сотган фуқарога нисбатан фирибгарлик жинояти билан боғлиқ жиноий иш очилди\nМамлакатимизда жорий йилнинг 1 июлидан бошлаб тадбиркорлик ва шаҳарсозлик фаолиятини амалга ошириш учун ер участкаларини доимий фойдаланишга бериш фақатгина "E-IJRO AUKSION" ягона электрон савдо майдончаси орқали амалга ошириш тартиби жорий этилган. Чунки у ортиқча расмиятчилигу қинғирликлардан холи бўлган очиқ ва шаффоф электрон тизим ҳисобланади. Лекин таҳлиллар ҳамон айрим мансабдор шахс ва фуқаролар ушбу нормани четлаб ўтишга ҳаракат қилаётганини кўрсатмоқда.\n... Пайариқ тумани фуқароси Р.Х. муқаддам фирибгарлик жиноятини содир этганлиги учун судланиб, энг кам ойлик иш ҳақининг 400 баравари миқдорида 68 миллион 896 минг сўм жарима жазосига тортилган.\nБироқ тайинланган жазодан тегишли хулоса чиқармасдан 2009-2015-йиллар давомида марҳум И.Ҳ. ва Т.Р.лар билан жиноий тил бириктириб, уюшган гуруҳ тузиб, ноқонуний йўллар билан текин бойлик орттириш пайида бўлган.\nШу мақсадда тумандаги “Сувон Санобар замини”, “Бердиев Иномжон даласи” фермер ҳўжаликлари ҳудудидаги суғориладиган 8,95 гектар ерларни ўзининг ери деб алдаб, уй-жой қуриш учун, 30 нафар фуқароларга бериб юборган.\nОқибатда жабрланувчиларнинг жами 30 миллион сўм пул маблағини фирибгарлик йўли билан қўлга киритган. Ушбу ҳолат юзасидан Р.Х. дастлабки тергов органи томонидан Жиноят кодексининг (эски таҳрирдаги) 168-моддаси (фирибгарлик) 3-қисми “в” банди (уюшган гуруҳ ёки унинг манффатларини кўзлаб) билан айбланган.\nҚонунчиликка кўра, бундай турдаги жиноят базавий ҳисоблаш миқдорининг уч юз бараваридан олти юз бараваригача миқдорда жарима ёки уч йилгача ахлоқ тузатиш ишлари ёхуд беш йилдан ўн йилгача озодликдан маҳрум қилиш билан жазоланади.\nЖиноят ишлари бўйича Пайариқ тумани суди.\nТеглар: фермер фирибгарлик жиноий иш\nСамарқандда хорижга виза олиб берадиган фирибгар судланди\nТойлоқдаги 14 фермерга шартномада кўрсатилган ерларга уруғ қадамагани учун маъмурий жазо қўлланилди\nФермер ишчиси аёллар устига керосин сепиб, ёқиб юборишга уринди\n13 йилдан зиёд вақт қочиб юрган пайариқлик жиноятчи 7 йилга «кесилди»


БМТ 2030 йилгача дунёни ўзгартирадиган ривожланиш дастурини қабул қилди - - - www.Voydoda.com - Развлекательный портал -\nБМТ 2030 йилгача дунёни ўзгартирадиган ривожланиш дастурини қабул қилди\n25 Окт 2016(15:38)\nПойтахтимизда Бирлашган Миллатлар Ташкилотининг 71 йиллигига бағишланган анжуман ташкил этилди. Бу ҳақда Ўзбекистондаги БМТ ваколатхонасининг матбуот хизмати хабар бермоқда.\nУнда БМТ номидан ташкилотнинг Ўзбекистондаги доимий вакили Стефан Приснер сўзга чиқиб, БМТ энг аввало, тинчлик, тараққиёт, ижтимоий масалалар, хавфсизлик ва инсон ҳуқуқлари соҳаларида бош кўмакчи эканлигини таъкидлаб ўтди.\nБМТга аъзо давлатлар бугунги глобал муаммолар ва таҳдидларга жавобан 2030 йилгача мўлжалланган дунёни ўзгартиришга қодир ривожланиш дастурини қабул қилдилар. Мазкур дастурда адолат ҳукм суриши, инсон ҳуқуқлари ва ўзаро гендер тенглиги ғоялари илгари сурилган. Дастур 17 та Барқарор ривожланиш мақсадлари ва уларга бириктирилган 169 та вазифани ўз ичига олади. Бу вазифалар асосий 3 тамойил – иқтисодий ўсиш, ижтимоий тараққиёт ва атроф-муҳит муҳофазаси масалаларини қамраб олган. Буларнинг бари аёллар ва ёшларнинг фаровонлигига, уларнинг ҳуқуқ ва эркинлигини таъминлашга хизмат қилиши тайин.\nБМТ томонидан 2016-2020 йилларга мўлжалланган Тараққиётга кўмак дастури тасдиқланган. Мазкур дастур доирасида Ўзбекистон ижтимоий ҳимоя, соғлиқни сақлаш, таълим, иқтисодиёт, атроф-муҳит муҳофазаси соҳасида 2 йиллик режаларни амалга оширишга киришган.\nТеги: БМТ 2030 йилгача дунёни ўзгартиради


Tesla’нинг шашти баланд – у ўз рекордини янгилади! - Terabayt.Uz\nTesla’нинг шашти баланд – у ўз рекордини янгилади!\nЯқинда биз Lucid Air электромобилининг барча Tesla электрокарлари рекордларини бир пул қилгани ҳақида ёзган эдик. Илон Маск компанияси энди машинасининг тезлиги эмас, балки бошқа жиҳатдан янги рекорд ўрнатди.\nГапнинг қисқаси, Tesla компанияси 2020 йилнинг учинчи чораги бўйича ўз ҳисоботини эълон қилди. Ундан маълум бўлишича, мазкур автомобилсоз июль–сентябрь ойларида машина етказиб бериш бўйича ўз рекордини янгилабди.\nЖорий йилнинг учинчи кварталида жами 139 300 дона электромобил сотган. Бу эса ўтган йилнинг шу даврига нисбатан 45 фоизга, жорий йилнинг иккинчи чорагига нисбатан эса 53 фоизга юқори кўрсаткичдир. Айтиш керакки, Tesla’нинг бундан олдинги чораклик рекорди 112 минг автомобил бўлиб, 2019 йилнинг сўнгги кварталида амалга оширилган эди.\nАниқроқ қилиб айтганда, бу йилнинг учинчи чорагида Tesla компанияси Model S ҳамда Model X электрокарларидан жами 15 200 дона сотган. Сотувларнинг 124 100 донаси эса Model 3 ва Model Y электромобилларига тўғри келган. Ҳисобот даврида ишлаб чиқарилган машиналар сони эса 145 036 га тенг бўлиб, шундан 16 992 таси Model S/X бўлса, 128 044 таси Model 3/Y электромобилларидир.\nДарвоқе, Tesla жорий йилда 500 мингта машина сотишни режалаштирган эди. Учинчи чорак якунларига кўра мазкур рақам 318 мингдан ошган.\n#Tesla #Tesla Model 3 #электрокар #электромобил #янги технологиялар #Tesla Model S


Beeline – MobiCon 2016 Ҳалқаро mobile-конференциясининг бош ҳомийси » Ўзбекистон янгиликлари – Zamin.uz\nBeeline – MobiCon 2016 Ҳалқаро mobile-конференциясининг бош ҳомийси\n03 октябрь 2016, 17:56\nBeeline 2 ноябр куни International Hotel Tashkent меҳмонхонасида бир неча мамлакатдан ташриф буюрган маърузачиларни бирлаштирадиган ҳалқаро MobiCon 2016 mobile-конференциясининг Бош ҳамкори бўлди.\nВоқеани шарҳлар экан, Unitel МЧЖ бош директори Дмитрий Шуков шундай деди: “Нафақат телеком, балки IT-соҳадаги муҳим ижтимоий ташаббусларни қўллаб-қувватлаш Beeline‘нинг ташрифномасига айланмоқда. Сўзсиз, Ўзбекистон тарихидаги биринчи mobile-конференция энг йирик алоқа операторининг фаол иштирокисиз ўтмайди, ва бизга MobiCon 2016 конференциясининг Бош ҳомийси бўлиш имкони берилганидан ғурурланамиз. Форумнинг меҳмонлари ва иштирокчиларини кўп ёқимли совғалар кутмоқда, тадбир эса янги рақамли иқтисодиётни қуришда навбатдаги қадамга айланади”.\nКонференция ташкилотчиси — Ledokol Group компанияси. Бош ахборот ҳамкори Россиядаги Mail.Ru Group компанияси бўлди, стратегик ҳамкор — UZINFOCOM ахборот технологияларини жорий қилиш ва ривожлантириш Маркази.\n«Бу йили иккинчи маротаба digital-соҳадаги йирик тадбир телекоммуникацион бозорнинг етакчиси раҳбарлигида ўтаётганидан ҳурсандмиз, – белгилаб ўтди Ledokol Group директори Дилшод Музаффаров. – Бундан ташқари: VimpelCom компаниялар гуруҳи тарафидан қўллаб-қувватланган таниқли Eurasia Mobile Challenge мобил иловалар танлови ҳам MobiCon доирасида ўтказилиши аҳамиятлидир. Конференциямизни биргаликда жуда юқори даражада ўтказишимизга шубҳам йўқ, бу ҳақида иштирокчилар гуруҳи ҳам далолат беради”.\nМобил технологиялари ва телеком, смартфонлар ва портатив ускуналар, мобил маркетинг ва реклама, мессенжерлар ва чатботлар, виртуал реаллик ва муваффақиятли стартаплар MobiCon 2016 асосий мавзуларига айланади. Тафсилотлар – http://mobicon.uz/ сайтида.\nТеглар: UZINFOCOM таниқли виртуал VimpelCom Beeline\nЯнгиликлар » Технология » Beeline – MobiCon 2016 Ҳалқаро mobile-конференциясининг бош ҳомийси\n22:42 USENET 2016 digital-конференцияси юзлаб интернет-мутахассисларни бирлаштиради\n18:06 Beeline – USENET 2016 ҳалқаро digital-конференциясининг Бош ҳамкори\n14:06 Beeline Ҳалқаро мижоз кунини совғалар, мусиқа ва бепул мессенжерлар билан кутиб олади


Ҳукумат кучлари юздан ортиқ жангарини йўқ қилди - Халқ сўзи\nҲукумат кучлари юздан ортиқ жангарини йўқ қилди\n12:24 14 Июль 2018 Дунё\nКуни кеча Афғонистоннинг Пактия музофотида иккита тозалаш операцияси ўтказилди. Оқибатда “Толибон” ҳаракатининг ўнлаб жангарилари йўқ қилинди, дея хабар берди Афғон телеграф агентлиги.\nҲарбий ҳаракатлар ҳаво кучлари қўллаб-қувватлаши остида амалга оширилди. Аҳмадобод туманидаги амалиётларда 55 нафар толиб, жумладан, уларнинг қўмондонлари ўлдирилган, ўнлаб жангарилар яраланган.\nҲукумат кучлари, шунингдек, мухолифатга тегишли бўлган катта миқдордаги қурол-яроғлар ва ўқ-дориларни ҳам йўқ қилган.\nИккинчи тозалаш ишлари Зурмат туманида ўтказилди. У ерда 64 нафар “Толибон” ўлдирилган. Уларнинг ичида ушбу ҳудуд жиноят олами етакчиси Аюб ва исми айтилмаган яна бир дала қўмондони бор, деб хабар берди “Tolo News”.


Британ сураткашининг Хоразмга саёҳати - BBC O'zbek\nБритан сураткашининг Хоразмга саёҳати\nҚадимий юнонлар Оксус деб атаган Амударё Орол денгизини тўйдирадиган дарёлардан бири. Тарихдан қолган ёзмаларда Амударёнинг кенглиги саккиз чақирим бўлгани ва унинг қирғоғида гуркираган ўрмонлару жонзотлар бўлгани тасвирланади. Сувнинг кўп миқдори экинзорларни суғоришга сарфланиши ортидан дарё сатҳи жуда паст.\nҚадимий Зардуштий қальа. "Гаур" арабчанинг "кофир" сўзидир.\nБиз энг яқин қишлоқдан бир неча чақирим узоқликдаги Аёз қальадаги ўтовда турдик.\nАёз қалъадаги мезбонимизнинг ўғли Отабек Тайсон исмли ити билан бизга ҳамроҳлик қилди.\nАёз қалъанинг атрофи ой сатҳини эслатади. Қальа эрамиздан аввалги 4-асрга бориб тақалади. Унинг пахсалари кўз олдингизда уваланиб тушаяпти, лекин минг йиллар ўтиб ҳам у шу ерда.\nҚизилқум Амударё ва Сирдарё орасида жойлашган.\nБу киши Зардуштийларнинг "сукут қалъаси"да қўшиқ куйлаяпти. Чилпикда зардуштийлар жасадларни қолдирганлар. Зардуштийлар жасадни ерга кўмиш тупроқни захарлайди, ёқиш эса оловни булғайди, деб ишонганлар ва жасадларни очиқ ҳавода қолдирганлар.\nАввалига 70 метр баланд бўлиши мўлжалланган Калта минорнинг қурилиши Хива хони Муҳаммад Аминхоннг ўлдирилиши билан тўхтаб қолган\nПаҳлавон Маҳмуд мақбараси. Паҳлавон Маҳмуд курашчи, мўйнадўз, шоир ва авлиё бўлган.\nХива ҳар доим ҳунармандлар маскани бўлиб келган. Бу суратда аёллар ипак гилам тўқишмоқда. Бу гиламни олти аёл олти ойда тўқиб битиради.\nХивалик қўғирчоқ устаси\nЎзбекистонда саҳар вақтидаги ёруғлик ажойибдир. У асрлар оша рассомларни ўзига ошиқ қилган.


Францияда президентликка номзодларни рўйхатга олиш якунланди\n22:42 / 17.03.2017\nФранцияда президентликка номзодларни қўллаб-қувватлаш учун имзолар қабул қилиниши 17 март куни якунланди. Номзодларнинг якуний рўйхати 18 март куни чоп этилади.\nФранция қонунчилигига кўра, президент сайловларида иштирок этиш учун турли даражадаги камида 500 нафар халқ депутатининг имзоси талаб этилади.\nИмзолар қабул қилиниши муддати 17 март маҳаллий вақт билан 18.00 да якунланиши керак эди. Конституцион кенгашнинг охирги маълумотларига кўра, қуйидаги номзодлар зарур миқдордаги имзоларни тўплай олганлар: собиқ бош вазир Франсуа Фийон — 2953 имзо, собиқ таълим вазири Бенуа Амон — 1717, "Олға" ҳаракати етакчиси, собиқ иқтисодиёт вазири Эммануэль Макрон — 1548, "Франция, уйғон" партияси раиси Николя Дюпон-Эньян — 672, "Ишчи кураш" партияси вакили Натали Арто — 623, "Миллий фронт" партияси раиси Марин Ле Пен — 618 ва "Халқ-республика иттифоқи" етакчиси Франсуа Аселино — 569 имзо.\nНомзодликка рўйхатдан ўтиш учун имкониятни яна 3 даъвогар сақлаб қолаётганди: "Бирдамлик ва тараққиёт" партияси асосчиси Жак Шеминад (469 имзо), депутат Жан Ласаль (453 имзо) ва "Янги аксилкапиталистик партия" етакчиси Филипп Путу (357 имзо).\nФранцияда 2012 йилги президентлик сайловларида 10 номзод иштирок этганди.\nФранцияда жорий президентлик сайловлари икки босқичда 23 апрель ва 7 май кунлари бўлиб ўтади.


Тўлов-контракт миқдорлари ўзгармайди – Navoiy davlat konchilik instituti Nukus filiali\nТўлов-контракт миқдорлари ўзгармайди\nАйни дақиқаларда АОКАДА Олий ва ўрта махсус таълим вазирлиги ахборот хизмати раҳбари Фархад Бабашев иштирокида брифинг бўлиб ўтяпти. Унда соҳага оид жамоатчиликни қизиқтирган энг долзарб масалаларга ойдинлик киритилади.\n– Таълим жараёнини ташкил этишда ҳафталик ўқув кунлари ОТМлар томонидан мустақил белгиланиши хусусида\nҲафталик ўқув кунлари ўқув режасидаги ҳафталик юкламалар асосида белгиланади. Бугунги кунда ўқув режаларидаги фанларга ажратилган ҳафталик юкламадан келиб чиқадиган бўлсак, ҳафталик ўқув куни 5-6 кунга тўғри келади. Бунда талабаларнинг кунлик юкламаси ҳам ошиб кетмаслиги лозим.\n– Ўқув жараёнини анъанавий шаклида бошлаш тўғрисида\nХабарингиз бор, барча ОТМлар томонидан ўқув жараёнини анъанавий тарзда бошлаш бўйича график ишлаб чиқилган. График асосида 2021 йил 11 январдан барча ОТМларнинг тегишли курсларида ўқув жараёни анъанавий шаклда бошланади. Айрим бетоб ёки ижтимоий ҳимояга муҳтож талабаларнинг ўқишлари онлайн шаклда давом эттирилиши мумкин. Бу ҳолатда ОТМлар талабаларнинг шароитларини ўрганиб чиқади. Барча имкониятлари мавжуд бўлган талабалар анъанавий таълимга тўлиқ жалб этилади.\n– Тўлов-контракт миқдорлари хусусида\n2021 йил 1 февралдан бошлаб республикамизда иш ҳақи ва стипендиялар миқдорлари 10 фоизга оширилиши белгиланди.\nПандемия шароитида республика аҳолисининг тўлов қобилияти пасайганлигини ҳисобга олиб, фарзанди давлат олий таълим муассасаларида тўлов-контракт асосида ўқиётган оилаларга енгиллик яратиш ва уларни ижтимоий қўллаб-қувватлаш мақсадида жорий ўқув йилидаги амалдаги тўлов-контракт миқдорлари ўзгаришсиз сақлаб қолинади.


Семинарда Тошкент вилоятидан ташриф буюрган солиқ тўловчилардан 60 дан ортиқ саволлар келиб тушди ҳамда уларнинг барчасига вилоят давлат солиқ бошқармаси мутахассислари томонидан батафсил жавоб қайтарилди.\nҚатнашчилар, асосан, қўшилган қиймат солиғини тўлаш тартиби, якка тартибдаги тадбиркорларга яратилган имкониятлар, солиқ ставкалари ҳамда имтиёзлар ҳақида саволлар беришди.\nСолиқ тўловчиларга солиқ тизимидаги янгиликлар махсус тайёрланган тарқатма материаллар ва видеороликлар ёрдамида тушунтирилди. Ташриф буюрувчилар учун 1400 га яқин буклетлар тарқатилди.\nКўргазмали семинар иштирокчиларидан йўлланган саволларнинг аксарияти қўшилган қиймат солиғини тўлаш ҳамда уни ҳисоблашга оид бўлди. Мутахассислар уларга мисоллар асосида атрофлича жавоб қайтаришди.\nШу билан бирга, Тошкент вилоятида қўшилган қиймат солиғи тўловига ўтиши лозим бўлган 1491 корхонанинг ҳар 10 тасига бир нафардан ходим бириктирилганлиги маълум қилинди. Ушбу ходимлар жойларга чиққан ҳолда, корхоналарга амалий ёрдам кўрсатмоқда.\nТошкент вилояти давлат солиқ хизмати органлари томонидан солиқ соҳасидаги норматив-ҳуқуқий ҳужжатлар мазмун-моҳияти ҳамда аҳамияти аҳоли ўртасида кенг тушунтирилмоқда.\n2019 йилнинг ўтган қисқа даври давомида ҳудудларда давлат солиқ хизмати органлари ва бошқа мутасадди ташкилотлар раҳбарларини жалб қилган ҳолда, 17 та семинар ўтказилди. Уларда 1477 нафар тадбиркор қатнашди. Жойларда ўтказилган семинарлар давомида иштирокчилардан келиб тушган 2880 дан ортиқ саволларга ўз вақтида, аниқ ҳамда тезкор жавоблар берилди.


Пропассит narxi - Toshkent va butun O'zbekiston bo'yicha\nПропассит СИРОП 90мл №1\n28 900 so'mdan\nДорилар билан ўзаро таъсирлари\nМНС томонидан: бош айланиши, чарчаш ҳисси, уйқучанлик.\nОвқат ҳазм қилиш тизими томонидан: кўнгил айниши, қусиш, жиғилдон қайнаши, диарея, қабзият.\nДерматологик реакциялар: терини қичиши, экзантема.\nБошқалар: мушаклар бўшаши, пай тортиши.\nПрепарат компонентларига бўлган юқори сезувчанлик.\n-12 ёшгача бўлган болаларда қўллаш мумкин эмас.\nҲомиладорлик ва лактация даврида препарат шифокор назорати остида қўлланиши лозим.\nПрепарат қўлланганда алкоголли ичимликларни истеъмол қилмаслик керак, чунки алкогол препаратнинг таъсирини кучайтиради.\nТаъсири таркибини ташкил этувчи доривор ўсимликлардан олинадиган компонентларининг фармакологик хусусиятлари билан боғлиқ мажмуавий препарат.\nВалериана илдизи илдизпояси билан. Valerianaceae оиласига мансуб, маданий ва ёввойи ўсувчи Валериана – Valerianae officinalis L. кўп йиллик ўтсимон ўсимликнинг кузда ёки эрта баҳорда йиғилган, тозаланган, ювилган ва қуритилган илдизпояси ва илдизлари. Таркибида: асосий қисмини мураккаб эфир борнеол ва изовалериан кислотаси ташкил этувчи эфир мойи, эркин валериан кислотаси ва борнеол, органик кислоталар, алкалоидлар (валериан ва хатенин), буруштирувчи моддалар, канд ва бошка моддалар учрайди. Тинчлантирувчи таъсир кўрсатади, марказий нерв тизимини қўзғалувчанлигини камайтиради, ухлатувчи воситаларни таъсирини кучайтиради. Шунингдек спазмолитик таъсирга эга (валериан кислота мавжудлиги туфайли). Нерв қўзғалувчанлигида, уйқусизликда, неврозларида, вегетоқонтомир дистония, меъда-ичак йўлларини спазмларида қўлланади.\nАрслонқуйруқ ўти. Lamiaceae оиласига мансуб, арслонқуйруқни (Leonurus cardiaca L. ва Leonurus quinquelobatus Gilib) ёввойи ва хонаки ўстириладиган, кўп йиллик ўтсимон ўсимлигининг гуллаш вақтида йиғилган, қуритилган ва майдаланган ўти. Таркибида гликозидлар, алкалоидлар, флавоноидлар, сапонинлар, эфир мойлари мавжуд. Тинчлантирувчи, кон босимини туширувчи, манфий хронотроп ва кардиотоник таъсир кўрсатади. Уйқуни бузилиши билан бирга кечувчи невротик ва астеноневротик ҳолатларда, неврастенияда, неврозда, вегетатив қон томир дистониясида, артериал босимнинг кўтарилишида, тахикардия ва кардиалгик оғриқлар билан бирга ўтувчи климаксдан олдинги даврдаги вегетоневрозларда, артериал гипертониянинг бошланғич даврида мажмуавий даволаш таркибида, ҳамда гипертиреоздаги уйқусизликда ва гипертонияда қўллаш тавсия этилади.\nДўлана меваси. Тўлиқ етилган вақтида терилган ва қуритилган дўлана мевалари, ранги сариқ, тўқ-сариқ ва тўқ-кизилдан қорамтиргача, хиди йўқ, ширин таъмли. Мевалар флавоноидлар, тритерпен кислотаси, холин, ацетилхолин, фитостеринлар саклайди. Дўлана мевалари юрак мушакларининг қисқаришини кучайтиради ва унинг қўзғалувчанлигини камайтиради, юрак ва мия томирларида қон айланишини яхшилайди, миокардни юрак гликозидларининг таъсирига сезувчанлигини оширади. Юрак функциясининг функционал бузилишларини, ангионеврозлар, липилловчи аритмия ва пароксизмал тахикардияни (енгил шаклларида, антиаритмик препаратлар билан даволашга қўшимча) даволашда қўлланади.\nНаъматак меваси. Турли ҳил наъматак (Rosae majalis Hermm; Rosae acicularis L; Rosae dahuriea Pall; Rosae beggeriana Schrenk; Rosae fedtschenkoana Regеl; Rosae canma L; Rosae corymbifera Borkh; Rosae micrantha Smifh; Rosae Kokanica Regel; Rosae psammophila. Chrshan; Rosae tomentosa Smith; Rosae zangezura P.Jarosch; Rosae rugosa Thunb) буталарининг пишиш вақтида терилган ва қуритилган меваси. Таркибида: С, Р, К, Е, В гуруҳ витаминлари, каротин, канд, органик кислоталар ва буриштирувчи моддалар бор. Витаминли дори воситаси. Организмни носпецифик резистентлигини рағбатлантиради, тўқималарнинг қайта тикланиши ва гормонлар синтезини кучайтиради, томирлар деворининг ўтказувчанлигини камайтиради, углеводлар алмашувида қатнашади, яллиғланишга қарши хусусиятларга эга.\nОддий қулмоқ. Могасеае оиласига мансуб. Тиббиётда қуббалари ишлатилади. Ўзининг таркибида эфир мойи, хумулин алкалоиди, холин, валериан ва бошқа кислоталар, қатронлар ва бошқа моддалар сақлайди. Чой ва йиғмапарнинг таркибига киради, тинчлантирувчи восита сифатида қўлланади.\nЗира мевалари. Бўйи 30-80 см бўлган, селдердошлар оиласига мансуб, икки йиллик, кам ҳолларда бир йиллик ўтсимон ўсимлик. Зира мевалари ишлатилади. Мевалари – эфир мойи (2,6-7,7%), ёғ мойи (14-22%), стероидлар, кумаринлар (0,48% гача), флавоноидлар (1,24%)”; ошловчи моддалар, оксиллар (10-12%) катронлар, мум, минерал моддалар сақлайди. Зира мевалари иштаҳани қўзғатади, микробларга қарши ва ўт хайдовчи таъсирларга эга, ичакнинг ҳаракат ва секретор функциясини оширади, ўт-сафро ва меъда ширасини ажралиб чиқишини, меъда ости безининг функциясини яхшилайди. Шарқ тиббиётида неврозларда, модда алмашинуви бузилишида, интоксикацияларда, ўсмаларда, кўз касалликларида ишлатилади.\nПропассит сиропи седатив ва спазмолитик таъсир кўрсатади. Руҳий зўриқиш ва хавотир ҳисси юзага чиқишини камайтиради. Силлиқ мушакларни бўшаштиради.\nПропассит таъсири уни компонентларининг йиғинди таъсиридир, бу эса кинетик кузатувларни ўтказишни қийинлаштиради.\nТаъсирчанлик, хавотирлик, қўрқув, чарчоқлик, хорғинлик, паришонхотирлик, хотира бузилиши, рухий мадор қуриши билан кечувчи неврастениянинг енгил шакллари. Уйқуни бузилишининг енгил шакллари. Руҳий зўриқиш оқибатидаги бош оғриқлари. Мигрень, Меъда-ичак йўлларининг функционал касаллилари (диспептик синдром, таъсирланган ичак синдроми). Нейроциркулятор дистония. Қичишиш билан кечувчи дерматозларда (атоник экзема, себореяли экзема, эшакеми) қўлланади.\n5 мл (1 чой қошиқ) дан суткада 3 марта ичга қабул қилиш учун буюрилади. Заруриятга қараб суткалик дозани ошириш мумкин. Бир марталик дозани қабул қилишдаги оралиқ вақт – 8 соат.\nМеъда-ичак тизими касалликларида препаратни эҳтиёткорлик билан буюриш лозим. Қандли диабети бўлган пациентлар препаратни даволовчи шифокор назорати остида қўллаш керак. Препарат тавсия қилинган дозаларда қўлланганда уйқучанликни чақирмайди, шунингдек диққатни жамлаш қобилиятини пасайтирмайди, шунинг учун уни кундузи қўллаш мумкин. Автотранспортни бошқариш қобилиятига таъсири, шунингдек диққатни юқори жамлашни ва тезкор психомотор реакцияларни талаб қилувчи потенциал хавфли фаолият турлари билан шуғулланиш мумкинлиги хусусидаги масала, фақат пациентнинг препаратга шахсий реакциясини баҳолангандан кейин ҳал қилинади.\nПрепарат болалар ололмайдиган жойда сақлансин ва яроқлилик муддати ўтганидан кейин ишлатилмасин\nСимптомлари: уйқучанлик, маъюслик, кўнгил айниши, мушак кучсизлик, бўғимларда оғриқ, меъдада оғирлик ҳисси.\nДаволаш: симптоматик даволаш ўтказилади. Махсус антидоти йўқ.\n15°С дан 25°С гача ҳароратда ёруғликдан ҳимояланган ва болалар ололмайдиган жойда сақлансин.


Тарихдаги энг машҳур эпидемиялар | Azon.uz - Ахборот-таҳлилий портал\n6284 13:30 03.04.2020\nБир кишининг ўлими - бу фожиа. Миллионлаб одамларнинг ўлими - бу аллақачон статистика. Афсуски, цивилизациямиз тарихида шундай кенг миқёсли эпидемиялар бўлганки, эшитиб одамни даҳшат чулғаб олади.\n1. Фукидид вабоси\nАнтик давр эпидемиялари тўғрисида жуда кам маълумот сақланиб қолган. Эҳтимол, уларнинг энг каттаси Афинадаги милоддан аввалги 431 йилдан 427 йилгача пайдо бўлган Фукидид вабоси бўлгандир. Пелопоннес уруши пайтида, Афина қочқинлар билан гавжум бўлганида эпидемия бошланди. Бир нечта авж олишлар шаҳарнинг ўттиз минг аҳолисига зарар этказди. Касаллик қурбонлари орасида Афина демократиясининг оталаридан бири Перикл ҳам бор эди. Ўзи касалликка дучор бўлган, аммо тирик қолган юнон тарихчиси Фукидид Афина фожиаси ҳақида батафсил ёзиб қолдирган. Замонавий олимларнинг таъкидлашича, эпидемиянинг сабаби вабо эмас, балки қизамиқ ва тиф касаллиги бўлган.\n2. Юстиниан вабоси\nЮстиниан вабоси энг қадимги пандемия бўлиб, у ҳақида бизга камроқ ёки ишончсизроқ маълумотлар қолган. Касаллик Нил делтасида бошланган. Касаллик авж олган Мисрдан Константинополгача буғдой ортилган кемаларда вабо ташувчилар - каламушлар ва бургалар қўшилиб келган. Бу даҳшатли воқеа Византия императори Юстинин II даврида бошланган эди. Биринчи ўлат ўша замон цивилизациялашган дунё ҳудудида эрамизнинг 541 йилидан 750 йилгача деярли икки аср давомида давом этган. Европада турли манбаларга кўра, 25 миллиондан 50 миллионгача одам нобуд бўлган. Шимолий Африка, Осиё ва Арабистонда - икки баравар кўп.\nХитой ва Япония ҳам Европадан кўп эпидемияларни бошидан кечирган. IV асрда чечак касаллиги Хитойда, VI асрда Кореяга тарқалди. 737 йилда Японияда аҳолининг қарийб 30 фоизи чечакдан вафот этди. Касаллик Осиё халқлари тарихида шундай чуқур из қолдирди, ҳиндлар ҳатто чечак касаллигига алоҳида маъбуда – Мариаталени ўйлаб топган. Аммо 1796 йилда инглиз шифокори Эдвард Женнер эмлашни кашф қилди. Ҳозир чечак вируси дунёдаги атиги иккита лабораторияда мавжуд.\n4. Қора ўлат\nЎлатнинг иккинчи даври Ўрта асрларда рўй берган. Бу сафар касаллик Хитой ва Ҳиндистондан бошлаб, эпидемия Осиё, Шимолий Африка бўйлаб тарқалди ва ҳатто Гренландияга ҳам тарқалди. Касаллик туфайли Италия аҳолисининг ярми нобуд бўлди, Лондоннинг ҳар ўнтадан тўққизтаси ва Германиянинг бир миллиондан ортиқ аҳолиси ушбу касалликнинг қурбонлари бўлишди. 1386 йилга келиб, Россиянинг Смоленск шаҳрида фақат беш киши тирик қолган. Умуман олганда, Европа аҳолининг учдан бир қисмини йўқотди. Касалликдан одамларни санитария қоидалари ва ... ёнғинлар қутқарди. Лондонда вабо 1666 йилги кучли ёнғиндан кейин йўқолди.\n5. Инглиз терламаси\nҲали сабаби номаълум бўлган эпидемия. Бу касалликдан айниқса Тюдор Англияси 1485-1551 йиллар орасида энг кўп азоб чекди. 1485 йил августда Генрих Тюдор Босворт жангида ғолиб чиқди, Лондонга кириб, қирол Генрих VII га айланди. Унинг француз ва бретанлик ёлланма аскарлари оролга номаълум ҳалокатли касалликни олиб келишди. Френсис Бекон ва Томас Мор ушбу касаллик ҳақида ёзган. Тарихчилар буни инглиз вабоси ёки қайталанувчи иситма деб таърифлашган. Аммо Англияда, Муқаддас Рим империясида, Литва, Буюк Норвегия ва Швецияда инглиз терламасининг тарқалишининг сабаблари ҳали ҳам номаълум.\n6. Сент-Витт рақси\n1518 йил июл ойида Страсбургда Тоффеа исмли аёл ташқарига чиқиб, бир неча кун давом этган рақсини бошлади. Биринчи ҳафтанинг охирига келиб, унга 34 маҳаллий аҳоли қўшилди. Кейин раққослар гуруҳи 400 кишигача ўсди. Ушбу ғалати касаллик "рақс вабоси" ёки "1518 йилги эпидемия" деб номланган. Мутахассисларнинг фикрига кўра, бундай оммавий ҳодисаларнинг сабаби нон қилинган нам жавдар ғарамларида ҳосил бўлган моғор споралари бўлган. Жаҳон тарихидаги ушбу ғалати эпидемия даврида юзлаб одамлар ўлгунча рақсга тушишди.\nВабо пандемияси 1817 йилда Жануби-Шарқий Осиёда бошланган ва фақат Ҳиндистоннинг ўзида қирқ миллион одам ҳаётига зомин бўлган. Кўп ўтмай, вабо Европага етиб келди. Ўша вақтга келиб тиббиёт жуда катта ютуқларга эришганига қарамай, Лондонда вабо касаллигидан етти мингга яқин киши ва умуман Европада юз мингдан ортиқ киши ҳалок бўлди. ХIХ асрнинг биринчи ярмида Россиянинг беш минтақасида касалликнинг тарқалиши содир бўлди. Улардан бири Александр Пушкинни вабо карантинини кутиб, Болдино қишлоғида ўтиришга мажбур қилди. "Болдино кузи" ўша пайтда ёзилган.\n8. Испания гриппи\n"Испания" эпидемияси, эҳтимол, инсоният тарихидаги энг катта грипп пандемияси бўлган. 1918-1919 йилларда, тахминан ўн саккиз ой ичида 100 миллионгача одам ёки дунё аҳолисининг 5 фоизи вафот этди. Сайёра аҳолисининг қарийб 30 фоизи "испанка" билан касалланган. Эпидемия Биринчи Жаҳон Урушининг сўнгги ойларида бошланган ва қурбон бўлганлар сони бўйича бу уруш асоратларини ҳам ўз соясида қолдирган. Барселонада ҳар куни 1200 киши ҳаётдан кўз юмган. Австралияда бир шифокор ёлғиз кўчада бир соат ичида 26 дафн маросимини санаб чиққанини ёзиб қолдирган. Аляскадан Жанубий Африкагача бўлган жойларда бутун қишлоқлар йўқ бўлиб кетди.\nУшбу касалликнинг тарқалиши биринчи марта 1976 йилда Судан ва Зоирда қайд этилган. Касаллик Африканинг ўша минтақасидаги дарёнинг номи билан аталган. Эбола вируси жуда юқумли, иситма туфайли ўлим даражаси 90% га этади. Муайян даволаниш ёки Эбола вакцинаси ҳозирча мавжуд эмас. Касалликларни назорат қилишнинг ягона усули - қатъий карантин. Ва шунга қарамай, 2014 йилда Ғарбий Африкада тарихдаги энг кучли Эбола эпидемияси тарқалди. Жабрланганлар сони мингдан ошиб кетди.\n10. Парранда гриппи\nҚушлардан касал юқиши ХIХ асрдан бери маълум. Бироқ, H5N1 гриппи вируси билан биринчи инсон инфекцияси Гонконгда фақат 1997 йилда қайд этилган. Вакцинация, шахсий гигиена ва карантин чоралари ўз вазифаларини бажарди: Жаҳон соғлиқни сақлаш ташкилотининг маълумотларига кўра, 2003 йил февралдан 2008 йил февралига қадар одамларда парранда гриппи вирусидан 227 киши вафот этган.\nТарих эпидемия Махсус фожеалар Мақолалар\n1791 11:30 30.05.2020\n1135 00:00 30.05.2020\n1346 12:56 29.05.2020\n1067 10:20 29.05.2020\n3353 14:30 27.05.2020\n423 13:30 19.05.2020


«БОРИ ЭЛГА ЯХШИЛИҚ ҚИЛҒИЛКИ...» - Ўзбекистон овози газетаси\nОламни таниш ўзингни танишдан бошланади, дейди донишмандлар. «Ҳақ йўли, албатта, бир ўтилғуси», дейди озодлик йўлларида қурбон бўлган улуғ шоиримиз Чўлпон. Дарҳақиқат, Ҳақ йўлидан ўтиб бораётган заҳматкаш элимиз бошига синовли кунлар тушди. Ота боласидан, фарзанд ота-онаси ҳолидан хабар олиш, қадрдон инсоннингни бағрингга босиб дийдорлашиш, тўй-ҳашамларда дўст корига яраб камарбаста бўлиш ҳам катта хатар туғдирмоқда. Айни пайтда халқимизнинг букилмас иродаси, эртанги кунга бўлган қатъий ишончи ўз аксини топиб турибди. Ҳар бир инсон, ҳар бир оила эътиборда бўлиши учун олиб борилаётган ишларни кўриб, инсон манфаатлари ҳар нарсадан устун қўйилаётган ана шундай юртда яшаётганингдан ғурурланиб кетасан киши. Масалан, Маҳалла ва оилани қўллаб-қувватлаш вазирлиги ҳузуридаги Хайрияларни мувофиқлаштириш марказида амалга оширилаётган ишлар таҳсинга лойиқ. Ушбу марказ томонидан фаолиятининг дастлабки кунларидан бошлаб Тошкент шаҳри бўйича манзилли рўйхат асосида аҳоли учун зарур бўлган бирламчи озиқ-овқат маҳсулотлари юк ташиш учун мўлжалланган автоулов билан муҳтож бўлган хонадонларга етказиб берилмоқда. Бу жараёнда ногиронлар, кам таъминланган ва боқувчисини йўқотган оилаларга катта эътибор қаратилаётгани жуда муҳимдир.\nНафақат айни хатарли вазиятда, балки шу кунимизгача ҳам ҳукуматимиз томонидан кам таъминланган ва боқувчисини йўқотган оилаларга, ногиронлиги борларга жуда катта эътибор қаратиб келинди. Сўнгги йиллардаги ислоҳотларнинг барчаси инсон манфаатларига қаратилаётгани, уларнинг шиорларда эмас, амалда ўз натижаларини бераётгани, ҳозирги оғир бир дамларда давлатимиз раҳбарининг мана шундай одилона, инсонпарварлик сиёсати юртимизда коронавирус тарқалишининг олдини олиш, унинг оқибатларини бартараф этишда асосий роль ўйнаётгани жаҳон ҳамжамияти томонидан ҳам эътироф этилмоқда.\nУйда қолиб, келган дарду балони енгиш, ёруғлик кунларга чиқиш умидида ўтирган элнинг кўнглига яна ғашлик тушди. Кутилмаганда яна бир ташвишли ҳодиса, Сардоба сув омборида сув тошқини юзага келди. Саросимада қолган, кўмакка муҳтож бўлган аҳолини хавфсиз ҳудудларга эвакуация қилиш ишлари тезкорлик билан амалга оширилди.\nДавлатимиз раҳбари Сардобадаги фавқулодда ҳодиса сабабли эвакуация қилинган аҳоли билан мулоқот қилиб, кўнгил сўраб, талафот кўрган жойларда турмуш шароитлари тез кунларда тикланиши, аҳолига ҳар томонлама кўмак берилишини таъкидлади.\n— Шундай оғир пайтда ҳаммамиз сизларнинг ёнингиздамиз. Аввало, ҳар бир маҳаллага кириб, ўт ўчириш машиналари ёрдамида сувни қочирамиз. Қурилиш, таъмирлаш ва янги уйлар барпо этиш бўйича халқ билан маслаҳатлашиб иш тутамиз. Ҳаммасини секин-секин жойига қўямиз. Фермерларнинг масаласи ҳам даласига чиққан ҳолда ҳал этилади. Энг муҳими, ўзларингиз соғ-саломат, болаларингиз ёнингизда экан. Кўнгилни тўқ қилинглар. Худога илтижо қиламизки, бизга мададкор бўлсин, охирги кўрганимиз шу бўлсин, – деди Президентимиз.\nИлоҳим, охирги кўрганимиз шу бўлсин! Кимнингдир уйи, кимнингдир моли, кимнингдир яшнаган боғи, палак отиб қолган экини пайҳон бўлди. Олисдамиз, аммо қалбимиз жабрдийда одамлар ёнида... Сувга қарасам ҳам, гулга қарасам ҳам кўнглимдаги ғашлик тарқамайди.\nСирдарёликлар эса юраги бутун, қадами дадил, ўз тақдири, ўй-хаёли, орзу-нияти – ҳаммасини ер билан, она тупроқ билан боғлаган меҳнаткаш халқ. Бу тупроқда яхши кунларини шовуллаб, ташвишу ҳасратларини шивирлаб буғдойзорларга айтадиган ор-номусли одамлар яшайди. Кун тиккага келиб, оташи гиёҳни қовжиратадиган паллани ҳам «Кўксимга шамол тегди», дея алқаб гапирадиган сабрли, мардона одамлар сирдарёликлар.\nЖурнал саҳифаси учун сардобалик бир бободеҳқон билан суҳбат қилганим ёдимдан чиқмайди. Кетмон дастасига таяниб, атрофни кузатаётган отахон ҳали туш пайти бўлмай туриб тут соясида дам олиб ўтирган ишчиларни кўриб, мени ёнига чақирди. Белбоғига юз-кўзини артиб: «Бу иссиқлар ҳам ғанимат, ҳайронман, одамлар нега сояга қочиб яшайди? Бир юртлар борки, тўрт томонини муз қоплаган, бир туп гиёҳ кўкармайди, одамзод яшолмайди. Бир тупроқлар борки, ерга уруғ қадасанг кун иссиқлигидан унмай туриб қовжираб қолади. Бу офтоб Худонинг бизга берган олий неъмати-ку. Турли мевага турлича таъм, турфа ранг бериб пишириб берадиган, қовун-тарвузга бол қуйиб, доннинг мағзини тўлатиб, хирмонини тўлдирадиган мана шу қуёш-ку! Шу ғанимат кунларда сояланмай, ернинг юрагига айланиш керак. Шунда ер тўйдиради, ундириб-ўстиради. Ер жигарбандига емай едирган, киймай кийдирган, ўзи абгор бўлсаям, боласини елкасига опичиб катта қилган онага ўхшайди. Рўзғор юки елкасини букчайтирган, битта тўни икки бўлмаса ҳам топганини миннат қилмаган, кўзидан меҳр қуйилиб турган отага ўхшайди. Қақраб ётган ерга битта уруғ ташлаб, бир ҳовуч сув қуйсанг, беш кунда униб чиқади. Бағрига кетмон солсанг, у сенинг этагингни ризқ-насибага тўлдиради. Авваллари деҳқон — деҳқон эмас, дили қон эди, болам. Пахта экиб, хирмонини тўлдирарди-ю, бироқ кўрпасига пахта ўрнига похол солиб ётарди. Оқ нонни оқ юзлилар еб, буғдойранг миллат сомонига эга бўлган, қийин кунларда зоғора чайнаб кун кўрган. Ўзимиз ҳам ўзимизни танимай ўтдик ўша даврларда... Тупроқ билан тиллашсанг қулоғи бор, сийласанг, синглинг, тингласанг аканг бўлиб жонингга оро киради. Гоҳида шу далалар отанг бўлади, онанг бўлади. Хайру саховатли бўлган одам кам бўлмайди. Қўшни нонга зор бўлиб ўтирсаю сенинг омборингдаги донни сичқон кемириб ётса, Худо хуш кўрмайди...»\nБу суҳбат бир неча йил аввал бўлиб ўтган, аммо хайрли ишни бугуни ва эртаси бўлмаганидек сирдарёлик бободеҳқонлар ернинг юрагига айланиб улгурган.\nМинг шукурки, шундай жиддий талафотдан халқимизнинг боши омон чиқди. Юртимизда коронавирус инфекцияси тарқалиши туфайли халқимиз ўзининг ҳамжиҳатлигини, саховатпешалигини намоён этаётган бўлса, Сардоба сув омборида юз берган ҳодисани бартараф этиш ва талафот кўрганларга ёрдам кўрсатишдаги жонбозликлари бунинг яна бир исботи мисолида намоён бўлмоқда.\nМиллатимизга хос бўлган меҳр-мурувват, бағрикенглик ҳеч бир элда учрамайди. Мамлакатимизнинг барча вилоятларидан юборилаётган кўмак карвонларининг кети узилмайди. Албатта, бу беминнат ёрдамлар бошига синов келган инсонлар кўнгилларига мадад бўлади. Молидан, жойидан ажралган бўлса ҳам жони омонлиги, фарзандлари бағрида эканидан шукрона қилиб ўтирган юртдошларимиз кўнгилларини хушнуд этиши, шубҳасиз.\nХудо хоҳласа, тез фурсатларда вайрон бўлган қишлоқлар янгидан бунёд бўлади. Одам боласининг тафаккури теранлигидан ўзидек ақлли машиналар ихтиро бўляпти. Инсон оёғи Марсгача етди. Демак, уни ҳайратлантириш, ҳаяжонга солиш, мағлуб қилиши осон эмас. Лекин дунёда яна бир куч борки, ундан келадиган ҳар ҳарорат, ҳар тафт ҳар қандай одамни ҳам ҳайратга солади. Бу – инсонни қадрлаш туйғуси, инсонга оқибат кўрсатиш, уни тоифаларга ажратмай, шунчаки Одам Ато, Момо Ҳавво авлодлари, башариятнинг бир парчаси, дея ҳурмат билан қараш ҳиссиёти.\nМавлоно Жалолиддин Румийда бир ҳикмат бор: «Агар Аллоҳ Каъбани ердан кўтариб қўйганда эди, одамлар сажда қилгани қибла қидириб бир-бирининг қалбларига юзланар эдилар». Бу – инсон азиз, дегани. Гарчи бугун Каъба ўз жойида турган бўлса-да, бизнинг мамлакатимизда фуқаролар учун яратилаётган бири-биридан мақтовли шароитлар туфайли орамизда қалбига қараб сажда қилсанг арзийдиган инсонлар кўпайди. Улар аввал ҳам бор эди, фақат бугунги янги замон тўлқинларида, синовли кунларда бор қадди-басти билан кўринмоқда.\nКатта Фарғона каналини ҳашар йўли билан 45 кунда бунёд этган, кунни тунга улаб обиҳаёт келтирган матонатли эл, яна бир унутилмас жасорат тимсолига айланди. Бир тану бир жон бўлиб қудратли тўғон йўлини бир неча кунда жиловлаб, элу юртни хавф-хатардан сақлаб қолди. Эл бошига кетма-кет келаётган синовларда фидойи халқимиз янада ҳамжиҳат бўлди.\nИжтимоий тармоқлар орқали сув остида қолиб қулаётган уйлар, тўғон ўзанини бузиб отилган бўтана сувда оқиб кетаётган қўй-қўзилар, илдизи қўпорилган улкан дарахтларни кўриб бўғзимдаги тўғоним бузилгани рост. Аммо ўйласам юрагим ғурурга тўладиган ҳолатлар ҳам бор. Болажон халқим ҳеч нарсага қарамай боласини бағрига босган, кексаларини елкасига опичиб, болаларини пешига бойлаб кўмак келгунича омонда сақлаб турган. Ҳатто, уйи томидан тушмай, бир неча кундан бери кўкка қараб увуллаб ётган «вафодор»ни кўриб ҳам юрагим тўлқинланди. Лойқа босиб қолган уйини тарк этмаган, сингган ниҳоли бандини рўмоли билан бойлаб қўйган аёлни бориб маҳкам бағримга босгим келди...\nҲаммаси ўрнига келади. Элим деган Юртбошимиз бор. Оддий одамлар орасида тупроқ кечган, эл боласини ўз боласидек бошини силаган, эл тинчини, фаровонлигини ўйлаб туну кун кўз юммаган меҳрибон, ғамхўр Президентимиз бор. Уйида борини ночорга тутган, яхши кўрган буюмини биродарларига илинган, тинчи йўқолганларни кўриб, хотиржамлигини йўқотган халқимиз бор. Яхши кўрган ўйинчоғини ёрдам карвонига бераётган болажоннинг кўзларидаги меҳр ҳар қандай балонинг йўлини тўсади. Ҳукуматимиз, олийҳиммат халқимиз кўмак учун бел боғлаб турган экан, ҳаммаси яхши бўлади. Ариқлардан зилол сувлар оқиб, яна ниҳоллар бўй чўзади. Хирмонлар донга тўлиб, тўй-тўйларга уланган кунлар келади. Бобом кимдандир кўнгли ранжиса: «Воҳ, шунча меҳр берсак ҳам бу эл бўлмади», дея ёзғирарди.\nЎЗБЕК МИЛЛАТИ БУГУН АСЛ ЭЛ БЎЛДИ. Эл бўлганда ҳам қон-қардош, елкадош бўлди. Яхши-ёмон кунингда камарбаста бўладиган, суянсанг тоғинг, қувонсанг боғинг бўладиган мардона элнинг борига шукур!\n«Саодат» журнали бош муҳаррири.


Украинанинг Москвадаги элчихонаси олдида юзлаб намойишчилар тўпланди\n01:13 / 07.03.2016\nУкраинанинг Москвадаги элчихонаси олдида 100 дан кўпроқ норозилар тўпланди. Улар элчихонага тухум ва помидорлар улоқтиришган. Бу акция Россиянинг Киевдаги элчихонасига уюштирилган ҳужумга жавобан ўтказилди.\nНамойишчилар Россия элчихонасига уюштирилган ҳужумга қарши норозилик билдирмоқдалар. Улар "Бизнинг дипломатлардан қўлингни торт", деб ҳайқирмоқдалар. Уларнинг қўлларида "Киев хунтаси таъзирини ейди", "Украина сен касалсан. Ақлингни йиғ, нима қилмоқдасан" деган плакатлар бўлган.\nТАСС ахборот агентлиги маълумотларига кўра, элчихона олдида 150 га яқин одам тўпланиб, "Фашизмга йўл қўймаймиз" деган шиорни ҳайқирганлар.\nКиевда 6 мартга ўтар кечаси ва 6 март кундузи Россия элчихонаси олдида намойишлар бўлиб ўтди. Кечаси намойишчилар элчихона биносига пиротехник воситалар ва файерлар улоқтирган ҳамда элчихона олдидаги автомобилларга зарар етказган.\nКиевдаги Россия элчихонасига намойишчилар томонидан тухумлар улоқтирилди


Олий Мажлис Қонунчилик палатасида халқаро парламентлараро гуруҳлари (...)\nОлий Мажлис Қонунчилик палатасида халқаро парламентлараро гуруҳлари фаолияти самарадорлигини таъминлашда мамлакатимиз элчиларининг хизмати эътироф этилди\nКеча Ўзбекистон Олий Мажлис Қонунчилик палатасида мамлакатимизнинг чет эл давлатларидаги элчилари билан учрашув ўтказилди, деб хабар бермоқда «Дунё» АА мухбири.\nДипломатлар билан бўлиб ўтган мулоқотда мамлакатимиз миллий манфаатларини халқаро майдонда илгари суриш ва амалга оширишда парламент дипломатиясининг имкониятларига эътибор қаратилди.\nМаълумки, бугун Ўзбекистонда миллий манфаатларга мос келадиган, яқин ва узоқ хорижий давлатлар билан алоқаларни кенгайтиришга қаратилган фаол, очиқ, прагматик ва чуқур ўйланган ташқи сиёсий йўналишни ривожлантириш бўйича кенг кўламли ишлар амалга оширилмоқда. Хусусан, халқаро майдонда алоқаларни кенгайтиришга қаратилган янги ёндашувлар амалиётга жорий этиляпти. Ташқи сиёсий стратегия охирги тўрт йилда тубдан ўзгарди. Бунда албатта, айни пайтда устувор аҳамият қаратилаётган парламент дипломатияси ҳам муҳим ўрин тутмоқда.\nҚонунчилик палатасида кечган мулоқот давомида парламентнинг халқаро парламентлараро ташкилотлар, шунингдек хорижий мамлакатлар билан ҳамкорлиги сифат жиҳатдан янги босқичга кўтарилаётгани қайд этилди. Қонунчилик палатасининг халқаро йўналишдаги иши натижадорлиги ошди, халқаро алоқалари географияси кенгайди. Ўзбекистоннинг ташқи сиёсий ташаббуслари туфайли миллий парламентимиз ўтган қисқа давр мобайнида кўплаб нуфузли халқаро парламентлараро ташкилотларнинг фаол иштирокчисига айланди. Сўнгги тўрт йил давомида мамлакатимиз Парламентлараро Иттифоқ, Европада хавфсизлик ва ҳамкорлик ташкилотининг Парламент ассамблеясига аъзоликлари қайта тикланди, МДҲ Парламентлараро ассамблеясига илк бор аъзо бўлди.\nОлий Мажлис палаталари Кенгашларининг 2020 йил 25 сентябрдаги Қўшма қарорига асосан Ўзбекистон Республикасининг парламент дипломатияси концепцияси тасдиқланди.\nХорижий давлатлар билан икки томонлама парламентлараро ҳамкорлик гуруҳларини ташкил этиш кўлами кенгайиб, бугун уларнинг сони 48 тага етди. Пандемия шароитида ҳам парламентлараро ҳамкорлик алоқалари сусайишига йўл қўйилмади. Франция, АҚШ, Малайзия, Чехия, Канада, Туркия, Италия, Тожикистон, Озарбайжон, Хитой, Исроил, Эрон, Туркманистон ва бошқа давлатлар билан тузилган Олий Мажлиснинг дўстлик гуруҳлари видеоконференцалоқа тарзида мулоқотлар ўтказдилар. Онлайн тарзда 34 та халқаро тадбир ташкил этилди.\nОлий Мажлис Қонунчилик палатасининг чет эл мамлакатлари билан ҳамкорлик бўйича парламентлараро гуруҳлари фаолияти самарадорлигини таъминлашда ҳам айнан мамлакатимиз элчиларининг хизмати катта бўлаётгани эътироф этилди. Ўз навбатида Ўзбекистон дипломатлари хориж мамлакатлари билан турли соҳалардаги ҳамкорликни ривожлантиришда миллий парламентимиз имконият ва салоҳиятидан кенг фойдаланиш, парламентлараро ташрифлар чоғида нафақат қонун ижодкорлиги балки, савдо-иқтисодий, инвестициявий ва маданий-гуманитар йўналишлардаги муносабатларни мустаҳкамлаш юзасидан ўз фикр ва мулоҳазаларини билдириб ўтдилар.\nАмалий ва конструктив руҳда кечган мулоқот халқаро майдондаги ҳамкорлик Ўзбекистонни ижтимоий-иқтисодий ривожлантириш, қулай инвестицион муҳитни шакллантириш, пировард натижада эса халқимиз фаровонлигини таъминлашга хизмат қилиши борасида депутатлар ва элчилар якдил фикрда эканликларини кўрсатди.


Россияда ўрмонда яшаётган ўзбек бола топилди | Qalampir.uz\nРоссияда ўрмонда яшаётган ўзбек бола топилди\nОлам\t02 Ноябрь 08:10 49479\nРоссиянинг Москва вилоятидаги Балахиш ўрмонида бир неча ойдан буён отаси билан яшаётган бола топилди. Унинг отаси ўзбек эканлиги аниқланган. Россиянинг Ўзбекистондаги элчихонаси мазкур ҳолатга изоҳ берди. Бу ҳақда “Life” маълум қилди.\nХабарга кўра, бола отаси билан ўрмондаги туман васийлик ва ички ишлар бўлимларига бириктирилган уйсизлар лагерида яшайди. Шунингдек, боланинг отаси Ўзбекистон фуқароси эканлиги аниқланган. Қайд этилишича, элчихона у ва отасининг шахсини аниқлашда ҳамда Ўзбекистонга қайтиш учун гувоҳномани беришда ёрдам беришини маълум қилган.\nЕтти яшар бола болалар майдончасида тенгдошлари билан ўйнаш мақсадида борган вақтида кўринган. Aниқланишича, бола уйсизлар ёнидаги ўрмон кулбасида яшайди. Улар болани кичкина Маугли деб аташади. Таъкидланишича, бола уйсизлар лагерида туғилиб, ўша ерда ўсмоқда. Унинг отаси Ўзбекистонда туғилган, онаси эса украиналик, яқинда юрак хасталигидан вафот этган.\nҲозирда у болалар уйига жойлаштирилган.\nБоланинг отасига ўғлини кўришга рухсат берилган. Шунингдек, у фарзандини олиб кета олиши учун турар-жой ва иш ҳам таклиф қилишган.\n30 Ноябрь 18:33 31471\n30 Ноябрь 09:25 27860\n30 Ноябрь 21:20 25125\n30 Ноябрь 12:20 25043\n01 Декабрь 12:05 20713


Дунё ўзи сарҳадсиз денгиз →\nКунларнинг бирида Томди туманидаги овуллардан бирида яшовчи қозоқ аёлларнинг бир нечаси Нуротадаги қариндошларникига тўйга отланишиб, машҳур Қўрғон достончилик мактаби вакилларидан бири Султон момо яшаган қишлоқдан ўтиб қолишибди.Йўл юриб чарчаган аёллар Султон момо уйи яқинидаги, гужум остида нафасларини ростлашибди.Шунда аёллардан бири “биз жуда чарчадик ва жуда ҳам сувга муҳтожмиз.Мен мана бу эшикни қоқиб уй бекасидан сув сўраб кўрсам” деб Султон момо хонадони эшигини қоқибди. Ўша эшик қоққан аёл аслида ширин тилли, момиқ белли, гапга чечан қозоқ бахши аёлларидан бири экан.\nДарвоза тақиллаганини ва кимнингдир овози қулоғига чалинганини эшитиб Султон момо унинг қаршисига чиқибди.Дарвозани очиб нотаниш аёл билан саломлашиб, уни уйга таклиф этибди.Ўзбек халқида “Меҳмон атойи худо” деган нақл бор, шул боис ҳам, ўзбек хонадонларига ташриф буюрган ҳар бир киши ўзига хос тарзда, ҳурмат ва эътибор билан эъзозланади.\nАнъаналарга мувофиқ Султон момо ҳам меҳмон аёлни уйига чорлабди, аммо аёл ёлғиз эмаслигини, у билан бирга дугоналари ҳам борлигини Султон момога айтибди ва суҳбат давомида бошқа бир қишлоқдаги қариндошлариникига тўйга кетишаётганини ҳам гапириб берибди.Суҳбатдошининг шерикларини ҳам Султон момо уйига чақириб уларни меҳмон қилибди.\nМеҳмоннинг ёнида дўмбираси борлигини кўрган Султон момо, уни сўзга чечанлигини синамоқ мақсадида у билан айтишув қилмоқчи бўлибди.Ва яқин атрофдаги қўшни аёлларни ҳам суҳбатга чақирибди.Султон момо Қўрғонда номи тилга тушган бахши аёллардан бири эканлар.Қўрғонда бўлиб ўтадиган ҳар бир маърака момонинг иштирокисиз ўтмас экан.\nСув баҳонасида ростмана айтишув бошланиб кетибди.Дастлаб айтишувни, Султон момо хонадонларида меҳмон бўлаётган оқин аёл бошлаб берибди.\nАқлли қозоқ оқини Султон момога аввал салом берибди.Сўнг момонинг нуроний чеҳрасига қараб, илҳоми жўшиб, сув баҳонасида бир сўз қотибди:\nСумбатинг қарасам сулув ойдайин,\nСўзларинг ширали ёқар мойдайин.\nБир коса сув бер энажон энди,\nНе гап бўлса, кейин сўрсанг айтайин.\nСултон момо унинг сўзларини тинглаб, ғайрати келиб, қувончи жўшиб, чеҳраси ойдай ёришиб, уни яқиндан танимоқчи бўлиб, бир сўз деб турибди:\nСуриштирай сени ота журтингди,\nСуриштирай энанг қўйган исмингди.\nҚайлардан келасан, нелар биласан?\nЖавоб айла, сўнгра ичгил сувимди.\nҚозоқ оқин аёли шунда:\nСуриштирдинг эна, ота журтимди,\nСуриштирдинг энам қўйган исмимди.\nТанитсам, танитай сенга ўзимди,\nБўламан қозоқнинг сулув боласи.\nШунда Султон момо ҳам унга қарата шундай дебди:\nМен ҳам билсанг ўзбекнинг суйган боласи,\nТоғида очилган гулгун лоласи.\nГар ранжитиб мени инжитар бўлсанг,\nЁмон сўз айтарман, кўнглинг қоласи.\nШунда қозоқ оқини ҳайрон бўлиб,Султон момодан буни кутмаган эканми араз билан шундай дебди:\nЭшигинг олдида бир туп зардоли,\nАйтар говинг бўлди бунча зардали.\nМеваси пишганда бўлар мазали,\nКўнглимга ёқувди Қўрғон шамоли.\nСултон кампир қозоқ аёлининг аразлаганини билиб, атай унинг жиғига тегиб деди:\nБилсанг дерлар мени Султон боридор,\nКўрган кўрмагани менга харидор.\nСен ҳам говни айлантирдинг сингилжон,\nКел тўхтагин бунда бўлмай саргардон.\nҚараса Султон момо меҳмонни сийлайдиган эмасга ўхшайди, у ҳам бўш келгиси келмай шундай дебди:\nЎйласам жудаям доно сўзларинг,\nЖулдуздай чақнайди,чақноқ кўзларинг.\nБунчалар гурланиб осмон сўзладинг,\nБермайсанми энди эна сувингди?\nСултон момони аччиғи келиб,”Эй буни тўхтатиш маҳолга ўхшайдику, кел яна бир нима деб кўрайчи” деб сўз бошлади:\nҲаддингдан ошмагин бунча,\nМаъносиз сайрадинг қушча.\nАйтсанг ҳам қўшиқ тонггача,\nМен сенга сув бергим йўқдир.\nҚозоқ оқини, Султон момони бунчаликка боради деб сира ўйламовди, у ҳам хозиржавоблик билан шундай деди:\nАйланай деб бошлабидим сўзимди,\nБе тиғлар ўйдин -ку менинг кўзимди.\nЁ, билдинг билмадинг менинг дилимди,\nМен сендан ҳапалар бўлдим энажон.\nСултон момо шунда:\nСув сўраб келдингми ёки дил сўраб,\nГапирсанг бўлмасми, феълимга қараб\nМен сенга ўлдимми ёмонлик тилаб,\nЭндику сув сира беришим гумон.\nШунда қозоқ оқини Султон момонинг муносабатини кўриб,” Бу момонинг дарди кўп экан, феъли ҳам ажабтовур, кел яна бир нима деб кўрайчи” деб шундай савол берибди:\nЧечан бўлсанг, чечанлигинг кўргизгин,\nБийрон сўйлаб ҳаммани танг қолдиргин.\nБир арзим бор, айтай сенга энажон,\nМаъқул топсанг жавобин тез билдиргин.\nНаридан кўринар баланд Оқтовинг,\nШунчалар кўпмиди, сени ўйловинг.\nСир бўлмаса, неча ёшда бу товинг\nСўровим сендан шу, жавоб айлагин.\nСултон момо мийғида кулиб шундай жавоб берибди:\nОғилимда бир отим бор ўйноғича,\nЕр тепиниб, кишнаб турар ҳар тун кеча.\nБор оғзин кўр кучинг етса, тиши неча,\nАйланайин саволингга жавобим шул.\nШунда қозоқ оқини Султон момонинг оғилида ҳақиқатдан ҳам оти борми-йўқми билиш мақсадида, оғил тарафга қараб йўл олибди.Қарасаки, ҳақиқаттан ҳам бир байтал кишнаб турганмиш. Бориб уни ёлини силаб оғзидаги тишларини санамоққа чоғланибди, аммо Султон момонинг оти бегона аёлга оғзини очмабди. Отнинг тишларини саналмаган оқин аёл, охири Султон момога тан беришга мажбур бўлибди. Айтишувдан сўнг меҳмондорчиликни давом эттирибдилар.Қозоқ оқини момо билан қариндош тутиниб, Нуротадаги қариндошларикига дугоналари билан йўл олишибди.\nҚўрғондаги Султон момо хонадонида бўлиб ўтган айтишувни момонинг ҳамқишлоқлари узоқ вақт бир-бирларига сўзлаб юришибди.\nThis entry was posted in Саодат Пўлканова. Bookmark the permalink.


Қўл соатининг ўзи 1,2 миллион доллар... Ҳашамат ичида яшаётган давлат раҳбари - 1 Сентября 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nВторник, 2020-09-29, 0:08 AM\nГлавная / Bosh sahifa » 2020 » Сентябрь » 1 » Қўл соатининг ўзи 1,2 миллион доллар... Ҳашамат ичида яшаётган давлат раҳбари\nМарокаш қироли Муҳаммад VI дунёнинг энг бой ҳукмдорларидан бири саналади. Бир неча миллиард долларлик бисотга эга тождорнинг йиллик «чўнтак» харажатлари 40 миллион доллардан ошади. Қимматбаҳо автоуловлар, серҳашам қасрлар, хизматга шай юзлаб хизматкорлар... Алқисса, зоти олийларнинг дабдабали ҳаёти зарбулмасалга айланиб кетган.\nМуҳаммад VI бин Ҳасан 1963 йилда туғилган. 1999 йил июль ойида қирол Ҳасан II вафотидан кейин тахтга чиққан. У мансуб алавийлар сулоласи Марокашни 1666 йилдан бери бошқариб келади.\nҚиролнинг мамлакат бўйлаб оз эмас, нақ 12 та саройи бор. Ҳукмдор улардан тўрттасини доимий истифода этади. Аммо қолган 8 та сарой ҳам йил — ўн икки ой соҳиби тахтнинг кутилмаган ташрифига шай туради. Битта қароргоҳнинг кунлик харажати 1,5 миллион доллар…\nҚиролнинг пойтахт Работдаги саройи. Фото: «Google Images»\nУмуман, Марокаш аҳолиси қирол Муҳаммад VI нинг рисоладагидек ҳаёт кечириши учун йилига 353 миллион доллар тўлайди. «The Telegraph» нашрига кўра, бу Буюк Британия қироличаси Елизавета II учун сарфланаётган маблағдан 18 баравар кўп.\nОдатда, зоти олийлари хорижга 300 чоғли хизматкор ва маҳрам дўстлари ҳамроҳлигида сафар қилади. Қиролнинг шахсий гаражида эса «Maybach», «Aston Martin», «Ferrari» ва бошқа ўнлаб қимматбаҳо автоуловлар мавжуд. Ҳикоя қилишларича, ҳар куни эрталаб хос хизматчилар сарой дарвозаси олдига ўнлаб машиналарни келтириб қўйишади, қирол эса кайфиятига кўра улардан бирини танлайди. Серҳашам машиналарини хуш кўрувчи ҳукмдор «Aston Martin» автомобилини қўшимча жиҳозлаш учун Британияга алоҳида учоқда юборган.\nМарокашда 34 миллионга яқин аҳоли истиқомат қилади. Маълумотларга қараганда, 5 миллионга яқин марокашлик кунига бир ярим долларлик даромадга қаноат қилиб кун кўради. 1999 йилда мамлакат тахтига чиққан Муҳаммад VI «камбағаллар подшоси» деб аталган эди. Аммо ҳукмдорнинг ҳашаматда, оддий халқнинг эса машаққатда ҳаёт кечираётгани умидлар у қадар оқланмаганини кўрсатади, деб ёзади хориж матбуоти.\nҲисоб-китобларга кўра, подшоҳ қароргоҳларида боқилаётган уй ҳайвонлари учун йилига бир ярим миллион доллар харжланади. Кийим-кечак учун ҳам маблағ аяб ўтирилмайди. Масалан, Лондондаги бутикдан қиролга 55 минг долларга кашмири пальто харид қилинган.\n2020 йил январь ойида қирол саройининг фарроши 15 йилга озодликдан маҳрум этилди. Фаррош аёл ҳар бири 20 минг доллардан кам турмаган ўнлаб соатларни ўғирлашда айбланди. Тўғри, 20 минг доллар каттагина маблағ саналади. Аммо қиролнинг севимли қўлсоати нархи олдида бу маблағ кепак пули бўлиб қолиши аниқ. Гап шундаки, зоти олийларининг тилла ва олмос билан безатилган «Patek Philippe» қўлсоати 1,2 миллионга баҳоланган.\nМарокаш қироли дабдабали маркаблардан ташқари яхталарга ҳам қизиқади. Тахтга чиққанининг 20 йиллиги шарафига 88 миллион долларга 70 метрли улкан яхта харид қилган. Бундан ташқари, 62 метрли «El Boughaz» яхтаси ҳам қирол хизматида.\nФарзанд аржуманди, валиаҳд шаҳзода Мулай Ҳасан (17 ёш) билан. Фото: «Reuters»\nТаҳлилчиларга кўра, Муҳаммад VI мамлакат тарихида сиёсий, иқтисодий ва ижтимоий ҳаётда ислоҳотларга қўл урган ҳукмдор сифатида ҳам қолади. Айни чоқда, мамлакатда кузатилаётган ишсизлик, қашшоқлик каби муаммолар бой берилган имкониятлар кўплигини кўрсатмоқда.\nКатегория: DUNYO YANGILIKLARI / ДУНЁ ЯНГИЛИКЛАРИ | Просмотров: 58 | Добавил: #xabarlar, #news, #habarlar, #новости, #Yangilik, #uznews, #ahborot, #Yangiliklar, #newsuz | Рейтинг: 0.0/0


4,5 минг долларлик iPhone X тақдим қилинди - Terabayt.Uz\n4,5 минг долларлик iPhone X тақдим қилинди\nРоссиянинг Caviar компанияси турли смартфон брендларини қиммат ва ҳашамдор талқинларини яратиши билан яхши танилган. Мазкур компания iPhone X флагманининг эксклюзив версиясини тақдим қилди. Бу талқин қуёш батареясидан қувват олади.\nСмартфон Tesla приставкаси ёрдамида қуёш нуридан қувват олади. Компаниянинг қайд этишича, бу технология Николой Тесла, Стив Жобс ҳамда Элон Маск томонидан илгари сурилган ва ишлаб чиқарилган.\nҚуёш батареяси мобил алоқа қурилмасининг орқа панелига бириктирилган. У шунчаки смартфонни қувватламайди, шу билан бирга уни кутилмаган зарбалардан ҳимоя қилади. Углерод толасидан тайёрланган қувват ишлаб чиқарувчи қурилма ғоятда пишиқ.\nҚора рангдаги корпусга турли геометрик шакллар туширилган ҳамда титан металлининг қотишмаси билан қопланган. Шунингдек, орқа панел 24 каратли олтиндан тайёрланган жозибадор ромлар билан янада диққатни тортади. iPhone X бундай ёндашувли дизайнда янада ҳашамдор кўринади.\nҲозирча ишлаб чиқарувчи iPhone X смартфонини мазкур қуёш батареяси орқали қанча вақт мобайнида қувватлаш кераклигини айтмаган.\nМаълум қилинишича, iPhone X Tesla номли бу телефон модели чекланган тиражда ишлаб чиқарилади. Унинг ҳар бир намунаси рақамланган бўлади. Жаҳон миқёсида бор-йўғи 99 дона шундай смартфон сотувга чиқарилади. Агар талаб кўп бўлса, компания 999 донагача ишлаб чиқаришни режа қилган.\nҲозирча Caviar сотувга чиқиш вақти ҳақида ҳеч нима демаган. Нархлар эса маълум: 64 гигабайтли хотирага эга iPhone X Tesla 4500 АҚШ долларидан, 256 гигабайтли талқин эса 4800 АҚШ долларидан сотилади.\n2017 йилда тақдим қилинган флагман олд панелини тўлиқ эгаллаб олган 5,8 дюймли экран айни пайтда жаҳоннинг энг яхши смартфон дисплейи ҳисобланади. Смартфоннинг яна бир ўзига хослиги - TrueDepth технологияси. TrueDepth камераси FaceID технологияси, "Портрет режим"ида суратга олиш, "Портрет ёруғлиги" ва "Аниможи" каби замонавий функцияларга хизмат қилади. Оптик барқарорлаштириш ва студия сифатида суратга олувчи янгича "Портрет режими", 12 мегапикселли қўш сенсорлар ҳар бир кадрни энг мақбул усулда қайта ишлайди.\nЎқинг: Флагманлар кушандаси -- OnePlus 6 тақдим қилинди


Mozilla Firefox браузери мессенжер хизматини тақдим этмоқда - Terabayt.Uz\nMozilla Firefox браузери мессенжер хизматини тақдим этмоқда\nШу кунларда Mozilla компанияси Firefox браузерининг 41.0 рақамли янгиланган версияси яратилганини эълон қилди. Бу янгиликни Windows, Mac, Linux ва Android тизими фойдаланувчилари ишлатишлари мумкин.\nБраузерда Firefox Hello номли тезкор хабар алмашиш тизими пайдо бўлгани унинг энг диққатга сазовор жиҳатидир. Дастурни ишлаб чиқувчилар “бевосита браузернинг ўзига жойланган хабарлашув хизмати мавжудлиги” билан бошқалардан ажралиб туришига омма эътиборини қаратишмоқда.\nШу кундан бошлаб Firefox фойдаланувчилари компьютер ва мобил қурилмалардан Hello тизими орқали тезкор хабар алмашишлари ва ҳатто видеоалоқа қилишлари мумкин.\nАйтиб ўтиш керакки, янги версияда Firefox аккаунтингизга расм жойлаш, SVG векторли тасвирни фавикон сифатида жойлаш имконлари пайдо бўлди.\nFirefox 41.0 версиясини истовчилар Firefox.com сайтидан юклаб олишлари, эски версия фойдаланувчилари эса янгилаб олишлари мумкин. Браузернинг андроид версиясини Google Play тармоқ магазинидан юклашингиз мумкин.\nҚисқача маълумот. Mozilla Firefox браузери 2004 йилда Мозилла корпорацияси томонидан яратилган бўлиб, оммалашуви жиҳатдан жаҳонда учинчи ўринни эгаллайди. Германияда энг машҳур браузер ҳисобланади. Интерфейсида бир нечта қўшимча варақалар (вкладка), орфографик хатолaрни текшириш, қидирув тизимлари учун майдонча, юклаш менежери каби хизматлари мавжуд. Шунингдек, Mozilla Firefox энг кам хатоликка йўл қўювчи браузер ҳисобланади.\n#firefox #Mozilla #Mozilla Firefox #браузер #мессенжер


Бизда ҳам хусусий ГЭСлар ишга тушса, ажаб эмас\nПойтахтимизда “Гидроэнергетика. Марказий Осиё ва Каспий” бешинчи халқаро анжумани ва кўргазмаси бошланди.\nМазкур йирик конгресс авваллари Қирғизистон, Грузия ҳамда Россияда ўтказилган. Мамлакатимизда илк бор ташкил этилган ушбу халқаро анжуман минтақада гидроэнергетика соҳаси ривожи ва тараққиёти, гидроэнергетика иншоотлари қурилиши, модернизацияси, муаммо ва истиқбол бўйича ўзаро тажриба, мулоқот майдонидир.\nТадбир давомида иштирокчиларни жорий йил ишга тушган Қодирия ГЭСда олиб борилган модернизация жараёни билан таништириш ҳам кўзда тутилган.\n- Бунинг ўзига хос сабаби бор, – дейди “Ўзбекгидроэнерго” акциядорлик жамияти бўлим бошлиғи Анвар Ўрозов. – Иншоот ёнида 1933 йили биринчилар қаторида ГЭС қандай қурилган бўлса, шу ҳолда сақлаб қолинган. Агрегат, ускуна, жиҳозлар жойида ўз ҳолича тургани меҳмонларга кўрсатилади. Музей ҳам ташкил этилган. Шу жойда янги ГЭС ишга туширилди. Иккаласини бир-бири билан таққослаш учун шу ер танланди.\nМазкур ГЭСнинг ўрнатилган умумий қуввати ҳозир 13,2 мегаватт. Қувват замонавий технология ҳисобидан оширилди. Натижада қўшимча 8 минг хонадонга электр энергияси кириб борди.\n– Мазкур ГЭСга борадиган хорижлик меҳмонлар мавжуд қувват ва салоҳиятни қандай баҳолайди, сизнинг фикрингиз-ча?\n– Бу энди мутахассисларнинг таққослаш имкониятига боғлиқ. Масалан, Польшада қарийб 100 йил олдин қурилиб, ишга туширилган худди шундай шаклдаги гидростанцияни кўрган эдим. Биз қўшни давлатлардан ортда қолиб кетганимиз йўқ. Баъзи масалаларда, ҳатто, олдинроқдамиз, деб айтиш мумкин бемалол.\n– Тизимдаги модернизация қилинган ёки янги қурилаётган ГЭСларнинг ҳаммасида Хитой компаниялари иштирокини кузатиш мумкин. Бунинг сабаби нимада?\n– Тўғри, Қодирия ГЭСида асосий гидротехника жиҳозлари Хитойнинг етакчи компаниясида ишлаб чиқилган, техник жиҳозлаш, техник қурилмаларни йиғиш, эҳтиёт қисмларни бутлаш хорижий ва маҳаллий малакали мутахассислар томонидан амалга оширилди. Ҳозир бир қатор вилоятларда йўлга қўйиш учун ишлаб чиқилган 2+3 лойиҳасида ҳам Хитойликлар асосий ҳамкор ҳисобланади.\nХитойлик тадбиркорлар энг яқин ҳамкоримиз эканлигида ҳеч қандай сир йўқ. Лойиҳалар очиқ тендер савдоси асосида амалга оширилади ва компаниялар, ишлаб чиқарувчилар орасидан мақбул таклиф берганлар танлаб олинади. Биз ХХРдан ташқари Россия ва Австрия билан ҳам қатор лойиҳаларни амалга оширмоқдамиз.\n– Форумга Қирғизистондан келган вакиллар билан суҳбатлашганимизда улар ўзларида кичик ГЭС ва хусусий ГЭСлар мавжудлиги ҳақида айтишди. Аслида кичик ГЭС қуриш кўпроқ қайси давлатларда яхши ривожланган?\n– Кичик ГЭС қуриш янгидан ривожланаётган йўналиш саналади. Қайси давлатда имконият бўлса, бу соҳа ўша жойда юксалмоқда. Бу борада Хитой биринчи ўринда туради. Россия, Қирғизистон ва Қозоғистонда ҳам яхши ривожланмоқда. Қирғиз Республикасида энергетика тизими гидроэлектростанциялар ҳисобига тўғри келиши, соҳа хусусийлашгани рост. Бу тариф сиёсатига ҳам боғлиқ. Агар электр токи эркин савдога чиқарилса, бу йўналишда хусусий корхона кўпайиб қолади. Биз энди-энди нархни эркинлаштиришга ўтяпмиз.\n– Бу жараён бизда қандай кечиши мумкин? Битта қишлоққа кичик ГЭС қуриб қўйсак, ўзини қанчалик оқлайди?\n– Гидроэнергия потенциалимиз катта-катта ГЭСлар қуриш имконини бермайди. Биз боридан фойдаланишга мажбурмиз. Қишлоқ хўжалиги, ирригация тизимида каналлар, тоғ ҳудудларидаги сой, дарёлардаги кичик сув ҳажмларидан ҳам фойдаланишимиз мумкин. Шу боис кичикларини қуряпмиз. Айтиш жоиз, гидроэлектр станцияларда бир муҳим жиҳат бор, бу - маҳсулот таннархи. Босим қанча юқори бўлса, агрегат ҳажми шунча кичик бўлади ва бу таннархга таъсир қилади. Босим паст бўлса, сарф кўпаяди, каттароқ ҳажмли ускуна ўрнатишга тўғри келади.\nОддий тилда тушунтирадиган бўлсак, лойиҳанинг қийматига қараб жой танлаймиз. Дейлик, босим бор жойга 100 киловаттлик генератор ўрнатилган, бу ерда олинган маҳсулот нархи босим паст жойдаги худди шу двигател ўрнатилганидан фарқ қилади. Сабаби, ускуна ҳажми ошгани, йириклашгани сайин, нарх ошиб боради. Кўпчилик бунга қизиқиш билдирмаётганининг сабаби, бизда сув босими пастлигида.\n– Ўзбекистонда қайта тикланувчи энергия манбаларини мамлакат иқтисодиётига кенг жорий этиш мақсадида иқтисодиётнинг энергия самарадорлигини ошириш ва кичик станциялар қуришда имтиёзлар берилиши айтилган эди...\n– Иқтисодиёт тармоқларининг ёқилғи-энергетика маҳсулотларига қарамлигини камайтириш, кичик ГЭСлар, қайта тикланувчи энергия манбаларини ривожлантириш чоралари кўрилмоқда. Бунда қуввати 1 мегаваттгача бўлган электр станцияларида алоҳида тариф белгиланади. Кичик ГЭС учун янги тариф бошқа станцияларга нисбатан юқори бўлади. Ана шунда объектни қурган тадбиркор қисқа муддатда даромадга кириши мумкин бўлади.\n– Бу тариф қандай белгиланади? Тоғдаги ГЭС маҳсулотни қимматроқ сотгани билан, электр битта линияга тушиб, аҳоли хонадонига келади. Бунда улар қандай ажратилади?\n– Бугунги кунда аҳолига бир хил нархда сотиляпти ва шундай давом этади. Қайта тикланувчи энергия манбалари ривожланишини эътиборга олсак, чекка ҳудудларда кичик ГЭСлар имтиёздан фойдаланади. Тариф ўзгариши аҳолига сезилмайди, давлат томонидан ҳисоб-китоб қилинади.\nСайёра Шоева, Муҳаммад АМИН(сурат), ЎзА


24-05-2016 | 11:39\nZAMIN.UZ / Дунё / 24 Май 2016 года393\nХитойнинг Ичан шаҳрида яшовчи фуқаро севган қизига дил изҳорини йўллаётган пайтда муваффақиятсизликка учради, деб ёзади “Даракчи” нашри.Йигитнинг режасига кўра, у “Гоу Хунюнь, менга турмушга чиқ!” деган сўзлар ёзилган парашютдан сакраши ва қўлидаги гулдастани қизга узатиши керак эди. Бироқ кучли шамол йигитнинг режасини чиппакка чиқарди ва у парашют билан дарахт шохига осилиб қолди. Йигитнинг ўзи мустақил равишда дарахтдан туша олмади. Ўт ўчирувчилар келишини эса у бир соатлар кутди. Йигитни кран ёрдамида пастга туширишганларидан сўнг у ўз режасини амалга оширди ва севган қизига қўлидаги гулдастани тутқазди. Бироқ қиз унинг таклифига розилик бериш ўрнига ўгирилиб, кетиб қолди. Мазкур ҳодиса интернет фойдаланувчилари томонидан кенг муҳокама қилинмоқда. Аксарият интернет фойдаланувчиларининг фикрича, йигит ўта ошириб юборган. Қизнинг қўлини сўраш самимий ва табиий тарзда ўтказилиши керак эди. У эса буни ҳамманинг олдида қилди.\nЎқишни тавсия қиламиз Хитой қирувчи самолётлари америкаликларнинг разведкачи самолётини тўхтатиб қолди


Расмий баёнот - Кондитерская фабрика Crafers\n2019-йил 10-февраль куни баъзи бир электрон оммавий ахборот воситаларида CRAFERS фабрикасида гуёки оммавий ишдан бўшатиш ва ходимларнинг ҳуқуқлари бузилаётганлиги ҳақида мақола чоп этилган эди.\nШу муносабат билан компания қўйидагиларни маълум қилади: жорий йилнинг 25-январидан 4-февралига қадар фабрика ўз ишчи ходимларини аттестация синовидан ўтказиш тўғрисида буйруқ чиқариб, бу ҳақида корхона ҳодимлари бир ой олдин хабардор қилинган. Аттестация синовида берилган саволлар фабриканинг ишлаб чиқариш фаолиятига оид бўлган.\nАттестация натижасида иш фаолияти учун зарур билим, тажриба ва малакага эга бўлмаган 22 нафар ходимлар меҳнат қонунчилиги нормаларига кўра меҳнат шартномалари бекор қилинди. Бўшаган иш ўринлари учун эса малакали мутахассислар жалб қилинди.\nШу билан бирга, аттестация синовидан муваффақиятли ўтганлар орасида 10 нафар ходимларнинг лавозимлари оширилиб, уларнинг тегишли равишда маошлари кўпайтирилди.\nТаъкидлаш жоизки, ишлаб чиқариш фаолияти ишга туширилганидан буён ходимларнинг малака ҳамда маҳоратини ошириш мақсадида чет эллик мутахассислар иштирокида мунтазам равишда семинар ва трениннглар ўтказилиб келинмоқда.\nШу билан бирга, фабрикада бўш иш ўринларини янада малакали бўлган кадрлар билан таъминлашга қаратилган кадрлар сиёсати изчил давом эттирилмоқда. Янги очилган ишлаб чикарувчи фабрика учун ушбу амалиёт- табиий холдир.\n2019-йилнинг 25-январида фабрикага Тошкент шаҳар Давлат меҳнат ҳуқуқ инспекциясининг ишчи гуруҳи ташриф буюрди. CRAFERS фабрикасида Ички меҳнат тартиб қоидалари тасдиқланган, унга мувофиқ буюртма миқдори ортиши муносабати билан фабрика икки сменали иш режимига ўтиши мумкин. Шунга асосан ходимларга ойлик маошлари тўланади. Ишчи гуруҳ томонидан фабрика меҳнат қонунчилиги бузилиши холатлари аниқланмаган.\nЮқоридаги 2019-йил 10-февраль куни чоп этилган мақоладаги материаллар тегишли текширувлардан ўтмаган, ундаги келтирилган маълумотлар эса ҳақиқатга мос келмайди.


06 апрел 2020, Тошкент вақти: 23:25\nМосквада Ёрдам масжиди имоми Маҳмуд Велитов ҳибс этилди\nМосквадаги "Ёрдам" масжиди имоми, "муҳожир мусулмонлар ҳимоячиси" сифатида танилган шайх Маҳмуд Велитов ҳибсга олинди. Россия пойтахти Бутирка туман Тергов қўмитаси шайх Маҳмудга қарши "Террорчилик фаолиятига даъват этиш ва террорчиликни оқлаш" моддаси асосида жиноий иш қўзғатгани айтилмоқда. "Ёрдам" масжиди ва имомнинг уйида махсус хизматлар томонидан тинтув ишлари олиб борилаётгани Озодликка маълум бўлди.\nМосквада "Ёрдам" масжиди имом-хатиби шайх Маҳмуд ҳазрат Велитов "террорчиликка даъват" қилгани айби билан ҳибсга олинди.\nБу ҳақда ўзининг Фейсбук саҳифасида хабар қилган адвокат Дагир Хасавовга кўра, тергов қўмитасининг Россия мусулмонлари орасида катта нуфузга эга бўлган Маҳмуд Велитовга нисбатан ноқонуний амалларига жамоатчилик эътиборини қаратди.\n“Бугун Москвада таниқли исломий фаол, ҳурматли шайх Маҳмуд ҳибс этилди ва Марьина Рошча туманидаги Москва шаҳар Тергов қўмитаси бўлимига келтирилди. Тергов амаллари адвокатсиз олиб борилмоқда! Унинг уйида ва Отрадноедаги у киши хизмат қилган масжидда тинтув ўтказилмоқда, диний исломий адабиётлар мусодара қилинган, ишонаверингки, уларнинг ярмиси “экстремистик” деб топилади”, деб ёзди адвокат Дагир Хасавов.\nҲимоячининг таъкидлашича, Бутирка туманлараро Тергов бўлими томонидан шу йилнинг 27 майида Россия Федерацияси Жиноят Кодексининг 205.3 моддаси 1 қисми (Террорчилик фаолиятига даъват этиш ва террорчиликни оқлаш) асосида Абдулла Гаппаев исмли бир кимсага нисбатан жиноят иши қўзғатилган. Гаппаев "Ҳизб-ут Таҳрир" ташкилоти аъзо экани ва, гўё, Маҳмуд ҳазрат 2013 йилнинг сентябрида исломий нашрлардан бирида бу шахснинг фаолиятини оқлаб чиқишга уринганликда айбланмоқда.\n"Ёрдам” масжиди расмий сайти бошқарувчиси имом Исмоил ҳазрат Валитов Озодлик сўровига шайхнинг ҳозиргача қўйиб юборилмагани ва олдига адвокат киритилмаётганини тасдиқлади.\n"Ҳозирча Марьина Рошчадаги Тергов бўлимида қолмоқдалар. Уйларида ва масжидда китоблар мусодара қилинди. Ёнимиздаги Озарбайжон масжидидан ҳам адабиётлар мусодара қилинган экан – уларга қайтариб беришибди. Маҳмуд ҳазратни эса қўйиб юборишмаяпти, кутиб ўтирибмиз," деди имомнинг жияни Исмоил Валитов.\nЯқинлари Велитовнинг шу йил бошида оғир жарроҳлик амалиётини бошидан ўтказгани ва қамоқхона шароитида унинг аҳволи ёмонлашиши мумкинлигидан хавотир билдирди.\nМаҳмуд ҳазрат Велитов ксенофобия ва миллатчиликка қарши чиқишлари билан ҳам танилган\nОзодлик таҳририятига аноним қолиш шарти билан мурожаат қилган ўзбекистонлик радио тингловчилардан бири “Маҳмуд ҳазрат Велитов Москвадаги мусулмон ўзбекларнинг энг яқин дўсти ва маслаҳатчиси” экани, уларнинг “қора кунида ҳомийси бўлгани”ни алоҳида таъкидлади.\nСуҳбатдош “Ёрдам” масжиди имоми Ўзбекистоннинг Фарғона вилоятидан уйлангани ва Ўзбекистон билан уни жуда кўп ришталар боғлаб туришини маълум қилди.\n“Ёрдам” жомеъ масжидига ибобдатга борадиган ҳар бир ўзбек имомни ихлосманд муриди, деса бўлади, деди исмини ошкор қилмаган ўзбекистонлик.\n65 ёшли Шайх Маҳмуд Велитов шўъро даврларида деярли барча россиялик имом ва муфтийлар каби Бухоронинг Мир-Араб мадрасаси ва Тошкентнинг Ислом институтини тамомлаган.\nМосквадаги “Мемориал” Инсон ҳақлари ҳимояси ташкилоти фаоли Баҳром Ҳамроев “Ёрдам” масжиди имом-хатибининг ҳибс этилишини Россияда мусулмонларга қарши кучайиб бораётган босим билан боғлади.\n- Имом очиқдан-очиқ туриб ҳатто Ўзбекистон ҳукуматини инсофга чақирган. “Ўзбекистон ҳукумати, Ислом Каримовга инсоф берсин, ноҳақ қамалган Ўзбекистон, Тожикистон мусулмонлари озод бўлсин, уларга нусрат берсин”, деб кўп маротаба минбардан туриб гапирганлар. Бу у кишининг нафақат Ўзбекистонда ўқигани ёки ўзбекларнинг куёви экани, балки мусулмонларга жон куйдирган мусулмон экани билан боғлиқ. Мен бир нечта Россия муфтийлари билан гаплашганимда “Маҳмуд хазратнинг илмичалик Россияда илмли, имонли муфтийлар йўқ” деганлар. Имомнинг ҳибс этилиши Россия мусулмонлари, диний-сиёсий вакилларининг Кремль назоратидан чиқиб кетаётгани билан боғлиқ, менимча. Бу сиёсий буюртма, деди Баҳром Ҳамроев.\nОзодлик охирги вақтларда Россияда "ҳизбчилик", "Ислом давлати" гуруҳи ва бошқа диний ташкилотларга алоқадорликда гумонланиб қўлга олинган диндорлар, жумладан ўзбек мусулмонлари тўғрисида хабар бериб келган.


Масжид кўп, диний эркинликчи?\nТошкентда “Ислом ва бағрикенглик. Ўзбекистон намунаси” мавзуида ўтказилган халқаро давра суҳбати иштирокчилари АҚШ Давлат департаменти Ўзбекистонни диний эркинликлар таъминланмаган давлатлар рўйхатига киритганидан ташвиш билдирди.\nЎзбекистон расмий ахборот воситаларининг бу ҳақдаги хабарида тадбир мамлакат Ташқи ишлар вазирлиги, Жаҳон иқтисодиёти ва дипломатияси унивеситети ҳамда ЮНЕСКО иштирокида ўтказилгани айтилади.\nДавра суҳбати қатнашчиси, Вазирлар Маҳкамаси ҳузуридаги Дин ишлари қўмитаси раиси Ортиқ Юсуповнинг сўзларига кўра, Ўзбекистонда 2227 та диний ташкилот рўйхатга олинган. Улар 16 конфессияга оид бўлиб, 165 таси насронийларга, 8 таси яҳудийларга ва олтитаси баҳаиларга тегишлидир. Ўзбекистонда Кришна тарафдорлари ва буддавийларнинг биттадан ибодатхонаси рўйхатга олинган.\nДин ишлари қўмитаси матбуот вакили тадбир ТИВ томонидан ташкил этилганини айтиб, “Озодлик” мухбирига унинг тафсилотларига тўхтала олмаслигини билдирди.\nЖаҳон иқтисодиёти ва дипломатияси унивеситети профессори Раҳмон Фармонов эса дунëнинг турли нуқталарида мазҳаблараро тўқнашувлар авж олган ҳозирги пайтда Ўзбекистон диний бағрикенглик намунаси бўла олишини таъкидлади. У бу ердаги диний бағрикенглик илдизлари узоқ ўтмишга бориб тақалишини айтар экан, мамлакат ҳудудида қадимда ҳам турли дин вакиллари ёнма-ён яшаганини мисол сифатида келтирди.\nТадбир қатнашчилари АҚШ Давлат департаменти Ўзбекистонни диний эркинликлар таъминланмаган мамлакатлар қора рўйхатига қўшганидан ташвиш билдирди. Давра суҳбати қатнашчиси, Рус православ черковининг Марказий Осиёдаги вакили Сергей ота Стаценко “Ўзбекистон православ оқимининг таянчи” эканини айтган.\nБу тадбир халқаро бўлишига қарамай, унга “Ҳьюман райтс уотч” ташкилоти вакиллари таклиф қилинмади. Айнан ҲРУ Ўзбекистон ҳукуматини диндорларга нисбатан тоқатсизликда айблаб келади.\n“Ўзбекистонда диний эътиқоди учун қамоққа ташланган маҳбуслар борлигини кўрамиз. Уларнинг кўпчилиги “Ҳизб ут-таҳрир”га аъзолик ëки ваҳҳобийлик оқимини қўллаганликда айбланиб қамалган. Айни пайтда бу ерда христианлар ва бошқа диний оқимлар учун ҳам аҳвол ëмон. Масалан, “Иегова гувоҳлари” ҳам тазйиқлар билан юзма-юз. Ўзбекистонда ҳар қандай ибодатгоҳ ташкил қилиш катта оворагарчилик, қоғозбозликларни талаб қилади. Ҳар битта масжид рўйхатдан ўтиши керак. Имзолар рўйхати тақдим қилиниши шарт. Кейинчалик бу рўйхатлар махсус органлар томонидан фуқароларнинг аксилконституциявий фаолиятга аралашганига ҳужжат сифатида ишлатилади”, - дейди ҲРУнинг Ўзбекистондаги вакиласи Андреа Берг.\nУ ўтган йили ҳам мамлакатда ўнлаб мусулмонлар устидан буюртма суд жараёнлари бўлиб ўтганини эслатди.\nТошкентдаги Тўхтабойвачча масжидининг собиқ имоми, таниқли диний олим Обид қори Назаров тазйиқлар боис Ўзбекистонни тарк этган минглаб мусулмонлардан биридир. Унинг айтишича, ойни этак билан ëпиб бўлмаганидек, ўзбек мусулмонлари аҳволини дунë назаридан яширишнинг ҳам имкони йўқ.


27 июль куни Ўзбекистонда содир бўлган энг муҳим хабарлар дайжести – Газета.uz\nЎзбекистонда пандемия бошлангандан бери коронавирусдан кунлик касалланиш бўйича энг юқори антирекорд қайд этилиши, вакцинадан бош тортганлар ишдан четлатилиши мумкинлиги, Ўзбекистон Олимпиаданинг тўртинчи кунини ҳам медалсиз якунлаши — «Газета.uz»нинг 27 июлдаги энг муҳим хабарлари дайжестида.\nLotinchada 27 июл 2021, 21:00 Сиёсат Жамият\nЎзбекистон Олимпия терма жамоаси 7SABER (график белги Отабек Умаров томонидан яратилган) бренди остидаги экипировка ва спорт кийимида қатнашмоқда, Ўйинлар очилиш маросими учун парад формасини эса Ideal бренди тайёрлади. «Газета.uz» форма қай тарзда танлангани ва ишлаб чиқарувчилар ҳақида маълумот тўплади.\nПойтахтда синов тариқасида ҳар бир маҳалладан бир кишига «Жамоатчи экология нозири» гувоҳномаси берилади. Улар Давлат экология қўмитасида ўқитилади ва август ойи ўртасидан ҳудудларда дарахтларни ноқонуний кесилишини олдини олиш, атроф-муҳитга зарар етмазмаслик бўйича иш олиб боради.\nКеча Ўзбекистонда 789 нафар кишида коронавирус инфекцияси қайд этилди. 521 нафар кишида пневмония аниқланиб, 6 нафар бемор вафот этди.\nАҚШдан Ўзбекистонга 29 июль куни коронавирусга қарши 3 млн доза Moderna вакцинаси олиб келинади. Препарат АҚШ томонидан COVAX дастури доирасида ажратилмоқда.\nЎзбекистоннинг АҚШдаги элчиси Жавлон Ваҳобов энди бир вақтнинг ўзида Бразилиядаги элчи вазифасини ҳам бажаради. Шунингдек, у Ўзбекистоннинг Канададаги элчиси вазифасида ҳам фаолият олиб боради.\nПрезидент қарори билан 35 та Туманлараро қўшма шикастланишлар ва ўткир қон-томир касалликлари марказлари босқичма-босқич ташкил этилади. Уларда ўткир қон-томир касалликлари бўйича шошилинч ёрдам ҳамда буйрак етишмовчилиги мавжуд беморларга гемодиализ хизмати кўрсатилади.\nАйрим ҳудудларда президент мактабларига кириш имтиҳонлари бошланди. 5 ва 6-синфларга қабул синовлари очиқ осмон остида бўлиб ўтди. ФВВ ушбу кунларда аномал жазирама ҳақида огоҳлантирган эди. Вазиятга болалар омбудсмани изоҳ бериб, нима учун имтиҳонларни бошқа кунларга кўчириш имкони бўлмагани маълум қилди.\nUzAuto Motors Давлат йўл ҳаракати хавфсизлиги инспекцияси билан автомашиналарини рўйхатдан ўтказиш учун маълумотлар базасини синхронлаштирмоқда. Бу автомобилларни харид қилиш ва сотишдаги ноқонуний хатти-ҳаракатларнинг олдини олишга қаратилган. Компания маълумотларига кўра, баъзи шахслар ўз навбатини пуллаш мақсадида машина сотиб олиш бўйича 10, 20 ва ҳаттоки, 200 та келишув шартномаларини тузган.\nТокио-2020: Ўзбекистон мусобақанинг тўртинчи кунини ҳам медалсиз якунлади\nТокиодаги Олимпиаданинг тўртинчи кунида дзюдочи Шарофиддин Болтабоев кучли саккизликдан жой олган бўлса, боксчи Бобоусмон Батуров ўзининг дастлабки жангини ғалаба билан бошлади. Бугунги кун ҳам Ўзбекистон учун медалсиз бўлди.\nОТМларга кириш имтиҳонлари 5 августдан бошланади. Саволлар сони қисқартирилди\nОТМларга кириш тест синовлари 5-августдан бошланади. Тест синовлари қоида тариқасида, кунига икки сменада ўтказилади. Шунингдек, тест саволлари қисқартирилиб, мажбурий фанлардан улар 10 тадан бўлади.\nЯрим йил ичида Ўзбекистоннинг доимий аҳолиси сони 301,3 минг кишига ёки 0,9 фоизга ошиб, 34,86 млн нафарга етди. Туғилиш ва ўлим даражаси 2020 йилнинг биринчи ярмига нисбатан қарийб 7 фоизга ўсган.\n20.09 Фуқаролик судларида ишлар соддалаштирилган тартибда кўриб чиқилади


БМТ Атроф-муҳит дастури 8 март халқаро хотин-қизлар куни муносабати билан ташкилот Интернет сайтида атроф-муҳит ҳимоясига катта ҳисса қўшиб келаётган аёллар рўйхатини эълон қилди. Ташкилот матбуот вакили Элизабет Вехтер Озодлик радиосига бундай деди:\n“Асосий мақсад 8 март халқаро хотин-қизлар куни муносабати билан аёллар атроф-муҳитни сақлаш соҳасида қўлга киритган ютуқларини нишонлашдан иборат”.\nДунё ташкилотининг Атроф-муҳит дастури Интернет сайтидаги рўйхатга халқаро жамоатчиликка яхши таниш бўлган элликка яқин аёл атроф-муҳит ҳимоячилари номлари киритилган.\n“Бизнингча, рўйхат муваффақиятли бошланди. Унда дунё жамоатчилигига яхши таниш бўлган аёллар, жумладан халқаро Нобел тинчлик мукофоти совриндори Вангари Матай, Швеция Атроф-муҳит вазири Лина Сомерстет, Канададаги атроф-муҳит ҳимояси билан шуғулланувчи “Сиерра” клуби раҳбари Элизабет Мей ва бошқалар бор”, – дейди БМТ вакили.\nЭлизабет Вехтерга кўра, БМТ Атроф-муҳит дастури Интернет сайтидаги рўйхатга атроф-муҳит ҳимояси билан шуғулланувчи бошқа аёллар номлари қўшилишда давом этмоқда.\nЕвропа парламентининг атроф-муҳит бўйича мутахассислари Иттифоқнинг янги энергетика стратегияси доирасида нефтдан фойдаланишни камайтиришга чақирмоқда.\nЕвропа комиссиясига кўра, Европа Иттифоқига аъзо давлатлар энергетика соҳасида якка тартибда эмас балки, муштарак сиёсат олиб бориши, энергияни тежаш чораларини кўриши керак. Европа Иттифоқидаги транспорт воситаларининг 95 фоизи нефт ёнилғиси билан юради.\nСаудиянинг Абқаиқ портидаги нефтни қайта ишловчи завод дунё бозоридаги нефтнинг 10 фоизини етказиб беради. 3 март куни ана шу заводга террор ҳужуми уюштирилишининг олди олинди. Жорий йил бошида Россия-Украина ўртасида газ нархи борасида юзага келган бўҳрон ва Саудиядаги воқеа Европа Иттифоқи давлатлари энергетика хавфсизлигини таъминлаш Иттифоқ раҳбарлари учун биринчи галдаги вазифа эканини кўрсатди.\nСингапур жорий йилда глобал иқлим ўзгаришининг олдини олишга қаратилган Киото шартномасига қўшилади. Ахборот агентликлари 8 март куни тарқатган хабарларга кўра, буни Сингапур Атроф-муҳит вазири Ёқуб Иброҳим эълон қилган. 2005 йил феврал ойида кучга кирган Киото келишуви саноати тараққий этган давлатлардан Ер атрофига тўпланиб иқлим исишига сабаб бўлаётган зарарли газлар миқдорини 1990 йил даражасидан беш фоизга камайтиришни талаб этади.\n8 март куни Грецияда одатий бўлмаган об-ҳаво кузатилди. Афинада қалин қор ёққани сабабли пойтахтнинг кўп кўчаларида транспорт қатнови тўхтаб қолди. Бироқ қор бўрони мамлакат аэропортларида самолётлар парвозига таъсир этмади.\nАйни пайтда, Болгарияда ҳам 35 сантиметр қалинликда қор ёғди. Оқибатда Шипка курортига автомобиллар қатнайдиган тунел беркилди. Метереологларга кўра, минтақада жума кунигача ҳаво харорати минус 10 даража бўлади.\nҲаво тўлқинида Озодликнинг “Тоза табиат” рукни. Қимматли тингловчи агар дастурларимизни мунтазам эшитиб бораётган бўлсангиз, баъзи ўзбекистонликларнинг радиация кучли булган жойларда яшаётгани ҳақида лавҳалар берилган эди. Хусусан, Олмалиқ тоғ кон металлургия комбинатининг чиқиндиларидан олтин ювиб олаётган ўзбекистонликлар ҳақида эшиттириш берган эдик. Оғир ижтимоий турмуш тарзи тожикистонликларни ҳам ана шундай ишларга мажбур қилмокда. Суғд вилоятидаги “Востоккредмет” корхонаси собиқ иттифоқ даврида уранни бойитишга ихтисослаштирилган эди. Унинг чиқиндилари Хўжанд шаҳри атрофидаги ҳудудларга чиқариб ташланган. Одамлар чиқиндиларнинг жуда кучли радиоактив нурланишига қарамай, ўн беш йилдан буён ана шу ерда рангли метал йиғмоқдалар.